text:
Δωρεάν τα μέσα μεταφοράς για τους ανέργους του ΟΑΕΔ
 Δημοσιεύθηκε : 17 Αυγούστου 2015
 Εμφανίσεις: 1005
 Υπογράφηκε η απόφαση του Υπουργείου Μεταφορών για την δωρεάν μετακίνηση όλων των ανέργων εγγεγραμμένων του ΟΑΕΔ με τα μέσα μεταφοράς αλλά και η διαγραφή όλων των προστίμων που τους έχουν επιβληθεί για λαθρεπιβίβαση. Η απόφαση έχει ήδη εκδοθεί σε ΦΕΚ και οι εγγεγραμμένοι στα μητρώα του ΟΑΕΔ απαλλάσσονται της καταβολής κομίστρου στα δημόσια μέσα μαζικής μεταφοράς.
 Σχέδιο νόμου για τον Ευρωπαϊκό Κοινωνικό Χάρτη
 καταθέτει το υπουργείο Εργασίας
 19 χρόνια μετά από την κύρωσή του
 Σχέδιο νόμου για τον Ευρωπαϊκό Κοινωνικό Χάρτη (ΕΚΧ) καταθέτει το υπουργείο Εργασίας. Το νομοσχέδιο αποτελεί κύρωση του Αναθεωρημένου ΕΚΧ που έρχεται να αντιμετωπίσει τάσεις απορρύθμισης και αποδόμησης του Ευρωπαϊκού Κοινωνικού Μοντέλου μέσα από μνημονιακές ρυθμίσεις, όπως αυτές διαπιστώθηκαν και από την Ευρωπαϊκή Επιτροπή Κοινωνικών Δικαιωμάτων.
 Γίνεται ειδική αναφορά στην υποχρέωση της διαιτησίας όταν δεν υπογράφεται συλλογική σύμβαση και στο ότι αυτή δεν είναι απαραίτητο να προκύπτει με συναίνεση και των δύο μερών. Άρα η ΑΕΚΧ ανοίγει το δρόμο για μονομερή προσφυγή στη διαιτησία, μέτρο που διαφωνεί η τρόικα. Επίσης δεν δεσμεύεται η Ελλάδα ως προς τη ρύθμιση για να θεσπίσει την ανταπεργία στους εργοδότες.
 Ειδικότερα, όπως προκύπτει από τις διατάξεις του εν λόγω Σχεδίου Νόμου, υπάρχουν ξεχωριστά άρθρα στην ΑΕΚΧ που προστατεύουν την αγορά εργασίας ως εξής:
 Πότε πρέπει να καταβάλλονται οι αποδοχές και το επίδομα άδειας
 Εμφανίσεις: 8787
 Από τον συνδυασμό των διατάξεων των άρθρων 2, 5 παρ.1 εδ.α, 3 παρ.8 (όπως προστέθηκε με το άρθρο 1 παρ.3 του Ν.Δ 4547/1966) του Α.Ν 539/1945 και άρθρου 3 παρ.16 του Ν.4504/1966, προκύπτει ότι οι αποδοχές αδείας μαζί με το επίδομα αδείας προκαταβάλλονται στον μισθωτό κατά την έναρξη της αδείας ενώ συνάγεται μεταξύ άλλων και σύμφωνα με την νομολογία των Δικαστηρίων, ότι είναι άκυρη οποιαδήποτε συμφωνία μεταξύ εργοδότη και εργαζόμενου περί συμψηφισμού (καταλογισμού) των τυχόν υπέρτερων των νομίμων καταβαλλόμενων αποδοχών προς τις οφειλόμενες αποδοχές και το επίδομα αδείας.
 Ο κοινωνικός σκοπός των διατάξεων περί αδείας των μισθωτών αποβλέπει στην εξασφάλιση της οικονομικής δυνατότητας του αδειούχου μισθωτού να ξεκουραστεί από την εργασία του και να απολαύσει την άδειά του, λαμβάνοντας προκαταβολικά τις αποδοχές και το επίδομα αδείας με τη λήψη της κανονικής άδειας.
 Κατά συνέπεια αποτελεί παράβαση της εργατικής νομοθεσίας η πρακτική πολλών επιχειρήσεων να καταβάλλονται οι αποδοχές και το επίδομα αδείας στο τέλος του ημερολογιακού έτους ή σε συγκεκριμένη ημερομηνία το καλοκαίρι (π.χ εντός Αυγούστου) ή ακόμη η τμηματική καταβολή των παραπάνω κάθε μήνα με την μισθοδοσία, ενώ σε κάθε περίπτωση έχει προηγηθεί η χορήγηση της κανονικής άδειας στον εργαζόμενο σε προηγούμενα χρονικά διαστήματα.
 Χορήγηση επιδόματος ανεργίας του ΟΑΕΔ σε γυναίκα απολυμένη κατά τη διάρκεια της προστασίας μητρότητας
 Ο Συνήγορος του Πολίτη εξέδωσε Δελτίου Τύπου αναφορικά με την περίπτωση εγκύου της οποίας ο ΟΑΕΔ αρνήθηκε να χορηγήσει επίδομα ανεργίας με το σκεπτικό ότι η καταγγελία της ήταν άκυρη λόγω της εγκυμοσύνης της.
 Κατά της απορριπτικής απόφασης του ΟΑΕΔ η απολυμένη έγκυος άσκησε αίτηση θεραπείας που απορρίφθηκε και τότε προσέφυγε στο Συνήγορο του Πολίτη ασκώντας παράλληλα νέα αίτηση θεραπείας ενώπιον του Δ.Σ.


text:
του ΟΑΕΔ για τη μεταρρύθμιση της απορρίπτικής απόφασης.
 Ο Συνήγορος του Πολίτη σε έγγραφό του προς τον ΟΑΕΔ τόνισε ότι η απόλυση κατά τη διάρκεια της εγκυμοσύνης και 18 μήνες μετά τον τόκετο είναι μεν άκυρη αλλά επιτρέπεται εφόσον ο εργοδότης επικαλεστεί και αποδείξει σπουδαίο λόγο. Η έννοια του σπουδαίου λόγου είναι νόμιμη και εναπόκειται στην αποκλειστική αρμοδιότητα των δικαστηρίων. Τυχόν υποκατάσταση της θέσης των δικαστηρίων από τον ΟΑΕΔ θα συνιστούσε απαγορευμένη κρίση, καθ ́ υπέρβαση της αρχής της διάκρισης των λειτουργιών όπως αυτή υπαγορεύεται από τη διάταξη του άρθρου 26 του Συντάγματος αλλά και ενέργεια που ασκείται καθ’ υπέρβαση των διατάξεων των άρθρων 281, 174, 180 Α.Κ, κατά κακή χρήση της διακριτικής ευχέρειας που δίδεται στη διοίκηση, κατά παράβαση της αρχής της καλόπιστης εμπιστοσύνης του διοικουμένου και γενικώς καθ’ υπέρβαση εξουσίας.
 Άλλωστε, σημειώνει ο Συνήγορος του Πολίτη, υπάρχει και σχετική εγκύκλιος του ΟΑΕΔ (40307/30-7-1986) βάσει της οποίας ρητά προβλέπται το δικαίωμα των γυναικών που απολύθηκαν κατά παράβαση των διατάξεων της προστασίας της μητρότητας να λάμβάνουν επίδομα ανεργίας.
 Κατόπιν των ανωτέρω το ΔΣ του ΟΑΕΔ συμμορφώθηκε στις θέσεις του Συνηγόρου του Πολίτη και δικαίωσε την εργαζόμενη εφαρμόζοντας την υπάριθμ. 40307/30-7-1986 εγκύκλιο του ΟΑΕΔ καταβάλλοντάς της το επίδομα ανεργίας.
 Αλεξία Στράτου
 Δικηγόρος Εργατικού Δικαίου-LL.M.
 Τι είναι οι συμψηφιστικές άδειες. Πότε μπορεί ο εργαζόμενος να πάρει αθροιστικά τις ημέρες εβδομαδιαίας ανάπαυσης
 Σύμφωνα με το άρθρο 10 παρ.4 του Β.Δ 748/1966 για τους μισθωτούς του Δημοσίου και ΝΠΔΔ , των επιχειρήσεων ή εκμεταλλεύσεων του Δημοσίου ή ΝΠΔΔ ή Κοινής Ωφέλειας, καθώς επίσης και σε επιχειρήσεις που απασχολούν ένα (1) μόνο μισθωτό ορισμένης ειδικότητας (αδυναμία αντικατάστασης) μπορεί αντί της αναπληρωματικής εβδομαδιαίας ανάπαυσης, κατόπιν σχετικής άδειας της αρμόδιας υπηρεσίας του ΣΕΠΕ (η οποία χορηγείται μετά από προηγούμενη διαπίστωση της αδυναμίας χορήγησης αναπληρωματικής εβδομαδιαίας ανάπαυσης ) να χορηγούνται ανά περίοδο τεσσάρων μηνών, συνεχείς ημέρες άδειας απουσίας (συμψηφιστική άδεια) ίσες προς τον αριθμό των Κυριακών, κατά τις οποίες απασχολήθηκε ο μισθωτός.
 Άδεια θηλασμού και φροντίδας παιδιών
 Δημοσιεύθηκε : 30 Μαϊ 2015
 Σύμφωνα με το άρθρο 9 της Ε.Γ.Σ.Σ.Ε. της 9 Ιουνίου 1993, όπως τροποποιήθηκε με τα άρθρο 6 της Ε.Γ.Σ.Σ.Ε. 2002 – 2003 και τα άρθρα 8 και 9 της της Ε.Γ.Σ.Σ.Ε. 2004 – 2005 Οι μητέρες εργαζόμενες δικαιούνται, για χρονικό διάστημα τριάντα μηνών από τη λήξη της άδειας τοκετού, (δηλαδή 9 εβδομάδες μετά τον τοκετό) είτε να προσέρχονται αργότερα, είτε να αποχωρούν νωρίτερα κατά μία ώρα κάθε ημέρα.
 Το μειωμένο ωράριο (άδεια) θηλασμού και φροντίδας παιδιών,δικαιούται ο/η εργαζόμενος/η με αίτησή του/της να το ζητήσει εναλλακτικά ως συνεχόμενη ισόχρονη άδεια με αποδοχές, εντός της χρονικής περιόδου κατά την οποία δικαιούται μειωμένου ωραρίου για τη φροντίδα του παιδιού. Για τη λήψη της ισόχρονης άδειας απαιτείται συναίνεση του εργοδότη.
 Εναλλακτικά, με συμφωνία του εργοδότη, το ημερήσιο ωράριο των μητέρων μπορεί να ορίζεται μειωμένο κατά δύο ώρες ημερησίως για τους πρώτους 12 μήνες και σε μία ώρα για έξι (6) επιπλέον μήνες.
 Την άδεια απουσίας για λόγους φροντίδας του παιδιού, δικαιούται και ο πατέρας εφόσον δεν κάνει χρήση αυτής η εργαζόμενη μητέρα, προσκομίζοντας στον εργοδότη του σχετική βεβαίωση του εργοδότη

type: other


text:
της μητέρας του παιδιού.
 Το δικαίωμα καθυστερημένης προσέλευσης ή πρόωρης αποχώρησης της μητέρας και εναλλακτικά του πατέρα για τη φροντίδα του παιδιού, έχουν και οι θετοί γονείς παιδιού ηλικίας ως έξι (6) ετών, υπό τους ίδιους ως άνω όρους των φυσικών γονέων και χρονική αφετηρία την υιοθεσία.
 Η άδεια φροντίδας του παιδιού, θεωρείται και αμείβεται ως χρόνος εργασίας και δεν πρέπει να προκαλεί δυσμενέστερες συνθήκες στην απασχόληση και στις εργασιακές σχέσεις.
 Οι ποινικές και διοικητικές κυρώσεις για τις παραβάσεις της εργατικής νομοθεσίας
 Εμφανίσεις: 4090
 Α. ΔΙΟΙΚΗΤΙΚΕΣ ΚΥΡΩΣΕΙΣ - ΠΡΟΣΤΙΜΑ
 Ν.3996/2011 (ΦΕΚ 170/Α ́)
 Για την εκτέλεση του έργου του, το Σ.ΕΠ.Ε. έχει τις εξής αρμοδιότητες :
 α. ... β. ... γ. ...
 δ. Ερευνά οποιαδήποτε ώρα κατά τη διάρκεια της ημέρας ή της νύκτας τους χώρους εργασίας, όταν κρίνει αναγκαίο, χωρίς προειδοποίηση προς τον εργοδότη, και έχει ελεύθερη πρόσβαση σε οποιοδήποτε από τα βιβλία, μητρώα, έγγραφα, αρχεία και κάθε άλλου είδους στοιχείο που τηρούνται από την επιχείρηση, λαμβάνει αντίγραφα, καθώς και έχει πρόσβαση στη δομή της παραγωγικής διαδικασίας. Προβαίνει σε δειγματοληψίες και αναλύσεις δειγμάτων από τους χώρους εργασίας, λαμβάνει φωτογραφίες ή μαγνητοσκοπεί και προβαίνει σε μετρήσεις επιβλαβών φυσικών, χημικών και βιολογικών παραγόντων στο περιβάλλον εργασίας, με σκοπό τη βελτίωση των συνθηκών εργασίας και την προστασία της υγείας και ασφάλειας των εργαζομένων και τον εντοπισμό νέων και αναδυόμενων κινδύνων που προκαλούνται από την εισαγωγή νέων τεχνολογιών και τις αλλαγές στην οργάνωση της εργασίας.
 Τι είναι τα "μπλοκάκια" (Σύμβαση Ανεξάρτητων Υπηρεσιών) και πότε υποκρύπτεται εξηρτημένη εργασία
 Σύμβαση ανεξαρτήτων υπηρεσιών (τα ονομαζόμενα μπλοκάκια), στην οποία δεν εφαρμόζονται οι διατάξεις του εργατικού δικαίου, υπάρχει, όταν ο εργαζόμενος παρέχει έναντι αμοιβής τις υπηρεσίες του, χωρίς να υπόκειται στον έλεγχο και την εποπτεία του εργοδότη και να είναι υποχρεωμένος να συμμορφώνεται προς τις εντολές και οδηγίες αυτού, ιδίως ως προς τον τρόπο και τον χρόνο παροχής των υπηρεσιών του.
 Στην πράξη όμως πολλές φορές ενώ στη σύμβαση προσδίδεται από τα συμβαλλόμενα μέρη ο χαρακτηρισμός αυτής των ανεξαρτήτων υπηρεσιών, ο εργαζόμενος παρέχει την εργασία του έναντι μισθού υποβάλλεται σε νομική και προσωπική εξάρτηση από τον εργοδότη, που εκδηλώνεται με το δικαίωμα του τελευταίου να ασκεί εποπτεία, να ελέγχει την εργασία που παρέχει ο εργαζόμενος, δίνοντας σε αυτόν οδηγίες ως προς την εκτέλεση και την οργάνωσή της και να καθορίζει τον τόπο, τον χρόνο, τον τρόπο και την έκταση της παροχής της εργασίας, κατά τρόπο δεσμευτικό για τον εργαζόμενο, ο οποίος είναι υποχρεωμένος να υπακούει και να ακολουθεί τις οδηγίες του εργοδότη.
 Δεν επιτρέπεται η μεταφορά της κανονικής άδειας σε επόμενο έτος
 Δημοσιεύθηκε : 25 Μαϊ 2015
 Εμφανίσεις: 2353
 Η κανονική άδεια των εργαζομένων στον ιδιωτικό τομέα, πρέπει να εξαντληθεί από 1 Ιανουαρίου μέχρι 31 Δεκεμβρίου, κάθε έτους.
 Ο εργοδότης είναι υποχρεωμένος να χορηγήσει μέχρι τέλος του έτους την άδεια, ακόμη κι αν ο εργαζόμενος δεν τη ζητήσει.
 Μεταφορά της άδειας στο επόμενο ή σε άλλο ημερολογιακό έτος, δεν επιτρέπεται ακόμη και αν υπάρχει συγκατάθεση του εργαζόμενου.
 Επίσης είναι άκυρη οποιαδήποτε συμφωνία μεταξύ εργοδότη και εργαζόμενου για εγκατάλειψη από τον εργαζόμενο του δικαιώματος του για λήψη της άδειας.


text:
(Α.Ν. 539/45 αρ. 5 παρ.1)
 Ο μισθωτός που δεν έλαβε την άδειά του από πταίσμα του εργοδότη δικαιούται, αμέσως μετά τη λήξη του ημερολογιακού έτους εντός του οποίου έπρεπε να την είχε πάρει, τις αποδοχές της άδειας του, στο διπλάσιο. (άρθρο 5 παρ. 1 Α.Ν. 539/45). Για να δικαιούται όμως τις διπλάσιες αποδοχές ο εργαζόμενος, δεν αρκεί μόνο η μη χορήγηση της άδειας, αλλά θα πρέπει να αποδειχτεί και το πταίσμα του εργοδότη. Ο διπλασιασμός αφορά μόνο τις αποδοχές άδειας και όχι το επίδομα άδειας.
 Ο εργοδότης υποχρεούται να γνωστοποιεί ηλεκτρονικά στο πληροφοριακό σύστημα «ΕΡΓΑΝΗ», εντός του μηνός Ιανουαρίου κάθε έτους, στοιχεία των εργαζομένων που έλαβαν την ετήσια άδεια και το επίδομα αδείας κατά το προηγούμενο ημερολογιακό έτος.
 Σε περίπτωση μη τήρησης της υποχρέωσης αυτής, επιβάλλεται στον εργοδότη, πρόστιμο, σύμφωνα με το άρθρο 24 του ν. 3996/2011 όπως ισχύει.
 Web Designer/Προγραμματιστής/Developer/Coder στα 10 επαγγέλματα με υψηλές αποδοχές
 Εμφανίσεις: 1470
 Τα 10 επαγγέλματα τα οποία -διεθνώς- αποφέρουν υψηλές απολαβές χωρίς να απαιτούν πανεπιστημιακό πτυχίο ξεχώρισε έρευνα του site συμβουλευτικής καριέρας Careercast. Χρειάζονται, ωστόσο, κάποιας μορφής εκπαίδευση και εξειδίκευση.
 Το Careercast ανέλυσε στοιχεία από 200 επαγγέλματα και τα συνδύασε με δεδομένα από κρατικές αρχές, επαγγελματικές ενώσεις και άλλες πηγές. Κάποια από τα επαγγέλματα της δεκάδας δεν αντανακλούν την πραγματικότητα στην Ελλάδα της κρίσης, αλλά δίνουν μια πολύ καλή εικόνα του τι έχει ζήτηση στο εξωτερικό ώστε να αναζητήσετε τις αντίστοιχες ευκαιρίες.
 Πότε είναι νόμιμο το Δικαίωμα επίσχεσης εργασίας
 Δημοσιεύθηκε : 22 Ιουλίου 2012
 Εμφανίσεις: 1852
 Για την εφαρμογή του δικαιώματος της επίσχεσης εργασίας πρέπει να συντρέχουν οι παρακάτω απαραίτητες προϋποθέσεις:
 Δημοσιεύθηκε : 16 Μαϊ 2012
 Στην άδεια υπολογίζονται μόνο οι εργάσιμες ημέρες (παρ1,3,του άρθρ.2 του Α.Ν. 539/45). Δεν συμπεριλαμβάνονται οι Κυριακές, οι αργίες και οι ημέρες ασθενείας (κατά τις οποίες ο μισθωτός παρέμεινε στο σπίτι του ή νοσηλεύτηκε σε νοσοκομείο), που εμπίπτουν στο διάστημα της άδειας. Για τους μισθωτούς πενθήμερης εργασίας δεν περιλαμβάνεται στον αριθμό ημερών αδείας, η ημέρα της εβδομάδας κατά την οποία δεν παρέχουν εργασία λόγω πενθημέρου.
 Δικαιώματα σε περίπτωση αλλαγής της σύμβασης εργασίας χωρίς συναίννεση
 Σε περίπτωση αυθαίρετης μεταβολής των όρων της σύμβασης εργασίας του, ο εργαζόμενος έχει τα εξής δικαιώματα:
 Να θεωρήσει τη μεταβολή αυτή σαν άκυρη καταγγελία της εργασιακής σύμβασης και να ασκήσει μέσα στη νόμιμη προθεσμία αγωγή για ακύρωση της απόλυσης και καταβολή μισθών υπερημερίας ή για την επιδίκαση της αποζημίωσης του.
 Να επιμείνει στην τήρηση των αρχικών όρων της σύμβασής του και να συνεχίσει να προσφέρει τις υπηρεσίες του με βάση την αρχική σύμβαση, χωρίς να αποδεχτεί την προσφορά υπηρεσιών διαφορετικών από τις συμφωνηθείσες. Παράλληλα, μπορεί να ζητήσει να του επιδικασθεί αποζημίωση για την ηθική βλάβη που υπέστη λόγω της προσβολής της προσωπικότητάς του.
 Κρατά επιφύλαξη και προσφεύγει στα δικαστήρια για ανατροπή της βλαπτικής απόφασης
 Τι ισχύει για την εκ περιτροπής εργασία
 Δημοσιεύθηκε : 03 Μαρτίου 2011
 Εμφανίσεις: 1890
 Σύμφωνα με το έγγραφο που εστάλη στο ΕΤΑΠ - ΜΜΕ , ο αναπληρωτής υπουργός Εργασίας Γιώργος Κουτρουμάνης δηλώνει ότι οι δημοσιογράφοι που μετέχουν σε εκ περιτροπής εργασία δικαιούνται την ίδια ασφαλιστική κάλυψη με όσους εργάζονται με


text:
πλήρη απασχόληση. Για να καταλήξει σε αυτήν τη γνωμοδότηση, παραπέμπει στους νόμους και στις διατάξεις της εργατικής νομοθεσίας και όχι στις διατάξεις για τα ΜΜΕ. Το ΕΤΑΠ - ΜΜΕ, από τη δική του πλευρά, είχε εκφράσει επιφυλάξεις για το κατά πόσο οι δημοσιογράφοι (για τους οποίους οι εργοδότες δεν πληρώνουν ασφαλιστικές εισφορές) που εντάσσονται στην εκ περιτροπής εργασία δικαιούνται ίση ασφάλιση στο ΤΣΠΕΑΘ. Κι αυτό γιατί οι εισφορές των εργαζομένων προς το Ταμείο, το 8% των μηναίων αποδοχών τους, θα είναι πλέον μικρότερες, αφού θα εργάζονται λιγότερες ημέρες τον μήνα.
 Συλλογική Σύμβαση Εργασίας Τεχνικών Τύπου
 Δημοσιεύθηκε : 25 Ιανουαρίου 2011
 ΣΥΛΛΟΓΙΚΗ ΣΥΜΒΑΣΗ ΕΡΓΑΣΙΑΣ ΤΗΣ 24.7.2008
 Σχετική με τους όρους αμοιβής και εργασίας των Τεχνικών Τύπου - μελών της Ενώσεως Τεχνικών Ημερήσιου και Περιοδικού Τύπου Αθηνών, που απασχολούνται σε εφημερίδες - μέλη της Ενώσεως Ιδιοκτητών Ημερησίων Εφημερίδων Αθηνών.
 Η Ένωση Ιδιοκτητών Ημερησίων Εφημερίδων Αθηνών που εδρεύει στην Αθήνα (οδός Μουρούζη αριθ. 14) και εκπροσωπείται, σύμφωνα με την από 9.11.2008 απόφαση της 42ης Τακτικής Γενικής Συνελεύσεως των μελών της και την από 10.7.2008 απόφαση του Διοικητικού της Συμβουλίου, από τους κ.κ. Δημήτρη Καλοφωλιά, Πρόεδρο του Διοικητικού Συμβουλίου και Αλέξη Ζαούση, Αναπληρωματικό μέλος του Διοικητικού Συμβουλίου και η Ένωση Τεχνικών Ημερήσιου και Περιοδικού Τύπου Αθηνών που εδρεύει επίσης στην Αθήνα (οδός Αριστείδου αριθ. 12) και εκπροσωπείται, σύμφωνα με την από 18.5.2008 απόφαση της Γενικής Συνελεύσεως των μελών της και την από 24.7.2008 απόφαση του Διοικητικού της Συμβουλίου, από τους κ.κ. Γιώργο Μυλωνά, Πρόεδρο του Διοικητικού Συμβουλίου και Χρήστο Αμαραντίδη, Γενικό Γραμματέα του Διοικητικού Συμβουλίου, υπογράφουν συλλογική σύμβαση εργασίας, με την οποία συμφωνούνται τα εξής
 Σύντομες απαντήσεις σε κρίσιμα εργατικά θέματα
 Αμοιβή εργασίας σε ημέρα ρεπό
 Η εργασία, που παρέχεται την έκτη ημέρα της εβδομάδος, κατά παράβαση του συστήματος πενθήμερης εργασίας, ανεξάρτητα από τις προβλεπόμενες κυρώσεις, αμείβεται με το καταβαλλόμενο ημερομίσθιο προσαυξημένο κατά 30%. σύμφωνα με το άρθρο 8 του Ν. 3846/2010. Δεν υπάγονται στη διάταξη αυτή οι απασχολούμενοι σε ξενοδοχειακές και επισιτιστικές επιχειρήσεις.
 Επίδομα γάμου στη μισθοδοσία – Πότε προβλέπεται
 Σε περίπτωση τήρησης ΣΣΕ που προβλέπει επίδομα γάμου είναι υποχρεωτική η καταβολή του
 Στην περίπτωση που δεν υπάρχει δεσμευτικότητα τήρησης κάποιας ΣΣΕ, αλλά αμοιβαία, εργοδότη και εργαζόμενος συμφωνούν στη τήρησή της, τότε ισχύουν τα προαναφερθέντα. Αν δηλ. προβλέπεται στη ΣΣΕ επίδομα γάμου, αυτό πρέπει να καταβληθεί.
 Για παλιούς εργαζόμενους, που δεν έγινε περικοπή του επιδόματος εντός εύλογου χρονικού διαστήματος, από τον εργοδότη, μετά την λήξη των ΣΣΕ (μετά τις 14/2/2012) που το προέβλεπαν, συνεχίζει να καταβάλλεται.
 Αν τηρείτε η ΕΓΣΣΕ και ο εργοδότης (μόνο), είναι μέλος μιας εκ οργανώσεων που υπογράφουν την ΕΓΣΣΕ (Γ.Σ.Ε.Β.Ε.Ε., Ε.Σ.Ε.Ε., Σ.Ε.Τ.Ε, ΣΕβ) υποχρεούνται στην καταβολή του επιδόματος γάμου.
 Εργοδότες οι οποίοι δεν δεσμεύονται από κλαδική ΣΣΕ ή την ΕΓΣΣΕ, και για την αμοιβή των εργαζομένων τηρούνται τα κατώτατα νομοθετημένα όρια μισθών και ημερομισθίων, μπορούν να μη καταβάλλουν επίδομα γάμου.
 Πρόσθετη εργασία στη μερική απασχόληση
 Αν παραστεί ανάγκη για πρόσθετη εργασία πέρα από το συμφωνηθέν ωράριο, ο εργαζόμενος έχει υποχρέωση να την παράσχει, αν είναι σε θέση να το κάνει και η άρνησή του θα ήταν αντίθετη με την


text:
καλή πίστη.
 Η πρόσθετη απασχόληση δεν πρέπει να γίνεται συνεχώς, καταστρατηγώντας τις εργατικές και ασφαλιστικές διατάξεις, οπότε και ο εργαζόμενος μπορεί να αρνηθεί την παροχή της.
 Η πρόσθετη απασχόληση μέχρι και τη συμπλήρωση του νόμιμου ημερήσιου ωραρίου δεν αποτελεί υπερεργασία ή υπερωρία και αμείβεται με απλό ωρομίσθιο.
 Διαφέρει η μερική από την εκ περιτροπής εργασία;
 Όταν λέμε μερική απασχόληση νοούμε την απασχόληση όλες τις ημέρες της εβδομάδας αλλά με μικρότερο ημερήσιο ωράριο από το κανονικό. Οι αποδοχές του εργαζόμενου, είναι ανάλογες των ωρών απασχόλησής του.
 Στην εκ περιτροπής εργασία, η οποία και αυτή αποτελεί μια ειδική μορφή μερικής απασχόλησης, η εργασία παρέχεται κατά λιγότερες ημέρες την εβδομάδα, ή λιγότερες εβδομάδες ανά μήνα, ή λιγότερους μήνες ανά έτος, κατά πλήρες ημερήσιο ωράριο. Και σ’ αυτή την περίπτωση οι αποδοχές του εργαζόμενου είναι ανάλογες του χρόνου απασχόλησής του.
 Σημειώνεται ότι, εκ περιτροπής εργασία με μειωμένο ημερήσιο ωράριο, επιτρέπεται μόνο κατόπιν συμφωνίας εργαζόμενου και εργοδότη, ενώ στην μονομερή επιβολή εκ περιτροπής εργασίας από τον εργοδότη το ημερήσιο ωράριο υποχρεωτικά πρέπει να είναι πλήρες.
 Στις παραπάνω περιπτώσεις, μειωμένης και εκ περιτροπής εργασίας, ο εργαζόμενος έχει δικαίωμα απασχόλησης και σε δεύτερο εργοδότη, τόσες ώρες ή ημέρες απαιτούνται για την συμπλήρωση του νόμιμου ωραρίου εργασίας.
 Πως βρίσκουμε το ωρομίσθιο;
 Για τους αμειβόμενους με ημερομίσθιο, πολλαπλασιάζουμε το ημερομίσθιο επί 6 και το διαιρούμε με το συμβατικό εβδομαδιαίο ωράριο. (40 ή και λιγότερο)
 Για όσους αμείβονται με μισθό, διαιρούμε τα 6/25 του μηνιαίου μισθού με το συμβατικό εβδομαδιαίο ωράριο (40 ή και λιγότερο, αν ισχύει μικρότερο συμβατικό ωράριο)
 Πόσα ημερομίσθια δικαιούται ο εργαζόμενος με οκτάωρο και πενθήμερο;
 Όταν ο εργαζόμενος αμείβεται με συμβατικό ημερομίσθιο και απασχολείται 8ωρο, με πενθήμερη εβδομαδιαία απασχόληση, θα πρέπει να λάβει έξι (6) ημερομίσθια την εβδομάδα και όχι πέντε (5), αφού με την εργασία του στις πέντε ημέρες, έχει καλύψει το 40ωρο και συνεπώς και την αναλογούσα απασχόληση της έκτης μέρας, εφόσον βέβαια η απασχόλησή του, ήταν χωρίς απουσία.
 Συμπερασματικά, ο εργαζόμενος ο οποίος απασχολείται 40ωρο, με σύστημα πενθήμερης εβδομαδιαίας, δικαιούται τις ίδιες αποδοχές με τον εργαζόμενο επί έξι μέρες και 40 ώρες συνολικά την εβδομάδα.
 Νυχτερινή είναι η εργασία που πραγματοποιείται από τις 22:00 μέχρι τις 6:00 το πρωί. Η νυχτερινή εργασία αμείβεται με προσαύξηση κατά 25% στο κανονικό ωρομίσθιο. Σε περίπτωση υπερωριακής απασχόλησης κατά τη νύχτα, η προσαύξηση της υπερωρίας υπολογίζεται επί του ωρομισθίου που έχει προηγουμένως προσαυξηθεί με το 25% της νυχτερινής εργασίας.
 Αποζημίωση απόλυσης – Χρόνος καταβολής
 Εφόσον δεν καταβληθεί ολόκληρο το ποσό άμεσα, ο εργοδότης έχει το δικαίωμα σύμφωνα με το Ν. 3863/2010, αρ. 74, να την καταβάλλει σε δόσεις ως εξής: Κατά την απόλυση προκαταβολή ίση με δύο μηνιαίους μισθούς και το υπόλοιπο σε διμηνιαίες δόσεις μέχρι την εξόφληση της
 Απόλυση εργαζομένου στη διάρκεια ασθένειας
 Δεν απαγορεύεται η καταγγελία της εργασιακής σχέσης εκ μέρους του εργοδότη, κατά τη διάρκεια της ασθενείας του μισθωτού, εκτός βέβαια αν διαφορετικά ορίζεται σε ειδικές διατάξεις νόμων, διαταγμάτων, υπουργικών αποφάσεων, ΣΣΕ ή ΔΑ ή στην ατομική σύμβαση εργασίας, αρκεί να τηρηθούν οι νόμιμες διατυπώσεις (έγγραφη καταγγελία – καταβολή αποζημιώσεως) και να μη γίνεται


text:
αύτη κατά κατάχρηση δικαιώματος, όπως ορίζει αυτή το άρθρο 281 ΑΚ (ΑΠ 288/66 – 770/89 – Πρωτ. Αθ. 6082/53 – 18867/62).
 Η άδεια τοκετού και λοχείας, ανέρχεται συνολικά σε 17 εβδομάδες ή 119 ημέρες. Πρέπει να προσκομισθεί στον εργοδότη πιστοποιητικό γιατρού που να βεβαιώνει την πιθανή ημέρα του τοκετού. Απ' αυτές οι 56 ημέρες θα χορηγούνται υποχρεωτικά πριν από την πιθανή ημερομηνία τοκετού και οι υπόλοιπες 63 μετά τον τοκετό. (άρθρο 7 της ΕΓΣΣΕ 2000 - 2001 που κυρώθηκε με το άρθ. 11 του Ν. 2874/2000)
 Εξάμηνη άδειας προστασίας μητρότητας και αποδοχές
 Κατά τη διάρκεια της ειδικής 6μηνης άδειας προστασίας μητρότητας, ο εργοδότης δεν πληρώνει. Η εργαζόμενη μητέρα, πληρώνεται από τον ΟΑΕΔ, ο οποίος υποχρεούται να καταβάλλει μηνιαίως ποσό ίσο με τον κατώτατο μισθό, όπως κάθε φορά καθορίζεται με βάση την ΕΓΣΣΕ, καθώς και αναλογία δώρων εορτών και επιδόματος αδείας με βάση το προαναφερόμενο ποσό.
 Γονική άδεια σε άγαμες μητέρες και μονογονείς
 Στην άγαμη μητέρα και στους μονογονείς γενικά εργαζόμενους στον ιδιωτικό τομέα, χορηγείται γονική άδεια χωρίς αποδοχές για την ανατροφή του παιδιού, διάρκειας έως 8 μήνες μέχρι το παιδί να συμπληρώσει την ηλικία των έξι ετών (άρθρο 5 του Ν. 1483/84,ΦΕΚ Α’ 153/8-10-1984, όπως συμπληρώθηκε και επεκτάθηκε με το άρθρο 25 του ν. 2639/98, ΦΕΚ Α’ 205/2-9-1998 και τροποποιήθηκε με το άρθρο. 7 του Ν. 4075/2012).
 Το άρθρου 7 της Ε.Γ.Σ.Σ.Ε. 2002-2003 προβλέπει ότι, στους εργαζόμενους (-ες), που έχουν χηρέψει και στον άγαμο (η) γονέα, που έχουν την επιμέλεια του παιδιού, χορηγείται άδεια με αποδοχές έξι (6) εργασίμων ημερών το χρόνο, πέραν αυτής που δικαιούται από άλλες διατάξεις. Γονέας με τρία (3) παιδιά ή περισσότερα, δικαιούται άδεια οκτώ (8) εργάσιμων ημερών. Η άδεια αυτή χορηγείται λόγω αυξημένων αναγκών φροντίδας των παιδιών ηλικίας μέχρι δώδεκα (12) ετών συμπληρωμένων, χορηγείται εφάπαξ ή τμηματικά μετά από συνεννόηση με τον εργοδότη, σύμφωνα με τις ανάγκες του γονέα και δεν πρέπει να συμπίπτει χρονικά με την αρχή ή το τέλος της ετήσιας κανονικής άδειας.
 Προστασία μητέρας από απόλυση
 Σύμφωνα με το άρθρο 36 του Ν. 3996/2011 «Αναμόρφωση του Σώματος Επιθεωρητών Εργασίας, ρυθμίσεις θεμάτων Κοινωνικής Ασφάλισης και άλλες διατάξεις" (ΦΕΚ 170/ 5-8-2011) το οποίο αντικατέστησε την παρ. 1 του άρθρου 15 του Ν. 1483/1984 (Α ́ 153)..... «Απαγορεύεται και είναι απόλυτα άκυρη η καταγγελία της σύμβασης ή σχέσης εργασίας εργαζόμενης από τον εργοδότη της, τόσο κατά τη διάρκεια της εγκυμοσύνης της όσο και για το χρονικό διάστημα δεκαοκτώ (18) μηνών μετά τον τοκετό ή κατά την απουσία της για μεγαλύτερο χρόνο, λόγω ασθένειας που οφείλεται στην κύηση ή τον τοκετό, εκτός εάν υπάρχει σπουδαίος λόγος για καταγγελία.
 Μεταφορά κανονικής άδειας
 Η κανονική άδεια των εργαζομένων στον ιδιωτικό τομέα, πρέπει να εξαντληθεί από 1 Ιανουαρίου μέχρι 31 Δεκεμβρίου, κάθε έτους. Ο εργοδότης είναι υποχρεωμένος να χορηγήσει μέχρι τέλος του έτους την άδεια, ακόμη κι αν ο εργαζόμενος δεν τη ζητήσει.
 Επιτρέπεται κατ ́ εξαίρεση η κατάτμηση του χρόνου της κανονικής άδειας σε δύο περιόδους, λόγω σοβαρής ή επείγουσας ανάγκης της επιχείρησης εκ των οποίων η πρώτη θα διαρκεί τουλάχιστον (6) ημέρες.
 Με το Ν. 3846/2010, η


text:
άδεια μπορεί να δοθεί και σε περισσότερες των δύο περιόδων εκ των οποίων η μία να διαρκεί τουλάχιστον δέκα ημέρες για την πενθήμερη εργασία ή δώδεκα ημέρες για την εξαήμερη εργασία, μετά από αίτημα του εργαζόμενου προς τον εργοδότη χωρίς την έγκριση του ΣΕΠΕ.
 Σύμφωνα με το Ν.4093/2012, ειδικά σε περιπτώσεις επιχειρήσεων που απασχολούν τακτικό και εποχικό προσωπικό και παρουσιάζουν ιδιαίτερη σώρευση εργασίας που οφείλεται στο είδος ή στο αντικείμενο εργασιών τους, σε συγκεκριμένη χρονική περίοδο του έτους, για το τακτικό προσωπικό, ο εργοδότης δύναται να χορηγεί το τμήμα της αδείας των 10 εργασίμων ημερών επί πενθημέρου ή 12 επί εξαημέρου, οποτεδήποτε εντός του ημερολογιακού έτους.
 Αποδοχές άδειας και επίδομα άδειας. Πότε καταβάλλονται
 Τόσο οι αποδοχές αδείας όσο και το επίδομα αδείας προκαταβάλλονται στον εργαζόμενο κατά την έναρξη της άδειάς του.
 Ο μισθωτός που δεν έλαβε την άδειά του από πταίσμα του εργοδότη δικαιούται, ευθύς μόλις λήξει το ημερολογιακό έτος εντός του οποίου έπρεπε να την είχε πάρει, τις αποδοχές της άδειας του αυξημένες κατά 100% (άρθρο 5 παρ. 1 Α.Ν. 539/45). Ο διπλασιασμός των αποδοχών δεν εφαρμόζεται όταν για τη μη χορήγηση της άδειας δεν ευθύνεται κατά οποιοδήποτε τρόπο ο εργοδότης. Δεν αρκεί δηλαδή για το διπλασιασμό η μη χορήγηση άδειας αλλά απαιτείται να υπάρχει και πταίσμα του εργοδότη. Το επίδομα άδειας δεν διπλασιάζεται.
 Δεν υπάρχει διάταξη που να προβλέπει τη χορήγηση της ή να ρυθμίζει γενικά το θέμα αυτό. Στην περίπτωση που ο εργαζόμενος ζητήσει άδεια άνευ αποδοχών, προκειμένου να τη λάβει, θα πρέπει να υπάρξει σύμφωνη γνώμη του εργοδότη, ο οποίος στα πλαίσια των αρχών της καλής πίστης και εκτιμώντας τις οικογενειακές, κοινωνικές ανάγκες και υποχρεώσεις του εργαζόμενου μπορεί να χορηγεί άδεια άνευ αποδοχών.
 Άδεια για παρακολούθηση της σχολικής επίδοσης των παιδιών
 Η Άδεια απουσίας για παρακολούθηση της σχολικής πορείας των παιδιών ορίζεται σε 4 τέσσερις ημέρες το χρόνο για κάθε παιδί. Χρήση κάνει ο ένας από τους δύο γονείς. Αυτά προβλέπονται από την Εθνική Γενική Συλλογική Σύμβαση 2008 – 2009 άρθρ. 4.
 Συμβάσεις ορισμένου χρόνου. Πόσες επιτρέπονται;
 Επιτρέπεται η συνεχής ανανέωση των συμβάσεων ορισμένου χρόνου, μόνο αν δικαιολογείται από τη μορφή ή το είδος της επιχείρησης, ή εφόσον υπάρχουν ιδιαίτεροι λόγοι οι οποίοι και θα πρέπει να αναφέρονται στην ατομική σύμβαση εργασίας. Σε διαφορετική περίπτωση, εφόσον η χρονική διάρκεια των διαδοχικών συμβάσεων εργασίας ορισμένου χρόνου υπερβαίνει τις τρεις (3) ή συνολικά τα τρία (3) χρόνια, τότε τεκμαίρεται ότι με τις συμβάσεις αυτές, επιδιώκεται η κάλυψη πάγιων και διαρκών αναγκών της επιχείρησης, με συνέπεια τη μετατροπή αυτών σε συμβάσεις εργασίας αορίστου χρόνου. Το βάρος της ανταπόδειξης σε κάθε περίπτωση φέρει ο εργοδότης


text:
ΗΛΕΚΤΡΟΛΟΓΟΙ 1ης ΕΠΑΣ ΟΑΕΔ ΘΕΣΣΑΛΟΝΙΚΗΣ: Οκτωβρίου 2017
 Ο Διακόπτης Διαφυγής Έντασης (Δ.Δ.Ε.) ή ρελέ διαρροής ή ρελέ διαφυγής ή αντιηλεκτροπληξιακό ή ηλεκτροστόπ ή RCD (Residual Current Device) ή FI-Schalter (Fehlerstrom- Schutzeinrichtungen), είναι μια διάταξη κατάλληλα σχεδιασμένη για να ανοίγει τις επαφές της, όταν το διαφορικό ρεύμα φθάνει ή ξεπερνάει μια προκαθορισμένη τιμή, υπό προδιαγεγραμμένες συνθήκες (ΕΛΟΤ HD 384/2004, άρθρο 531.2).
 Τον άνθρωπο (για ΙΔn < 30 mA) από την άμεση αλλά και την έμμεση επαφή με το ηλεκτρικό ρεύμα
 Θα πρέπει να γίνει σαφές ότι οι απαιτήσεις για κάλυψη σχεδόν όλων των κυκλωμάτων ισχύος μιας εγκατάστασης ΧΤ με Διάταξη Διαφορικού Ρεύματος (ΔΔΡ) με διαφορικό ρεύμα (ΙΔΝ) <=30mA δεν προκύπτουν από κανονισμό ή από το ΕΛΟΤ HD 384, αλλά από μια Κοινή Υπουργική Απόφαση (ΚΥΑ).
 Αυτή είναι η ΦΑ’ 50/12081/642 της 26/07/2006 και είναι στο ΦΕΚ 1222 της 05/09/2006 η οποία υπερκαλύπτει νομικά τον ΚΕΗΕ και το πρότυπο ΕΛΟΤ HD 384
 ΔΔΕ σε UPS
 Η νομοθεσία (ΚΥΑ ΦΑ’ 50/12081/642 του ΦΕΚ 1222B της 05.09.2006) που ορίζει τις απαιτήσεις σχετικά με τις διατάξεις διαφορικού ρεύματος (ΔΔE) είναι σαφής. Η κάλυψη με ΔΔE με ΙΔΝ<=30mA είναι υποχρεωτική για ΟΛΑ τα κυκλώματα ισχύος εκτός αν αυτά που πληρούν τις απαιτήσεις ηλεκτρικού διαχωρισμού ή έχουν μόνωση κλάσης ΙΙ με βάση το ισχύον πρότυπο ΕΛΟΤ HD 384.
 Επομένως κυκλώματα ισχύος που τροφοδοτούν UPS πρέπει απαραίτητα να καλύπτονται από ΔΔE.
 Κυκλώματα ισχύος που τροφοδοτούνται από UPS, επιτρέπονται να μην καλύπτονται από ΔΔE εφόσον ο κατασκευαστής του UPS βεβαιώνει ξεκάθαρα ότι το UPS του καλύπτει τις απαιτήσεις των αντίστοιχων προτύπων για ηλεκτρικό διαχωρισμό.
 Βεβαίως ο ηλεκτρολόγος που αναλαμβάνει την ευθύνη αυτής της εγκατάστασης θα πρέπει να λαμβάνει υπόψη την κάλυψη με ΔΔE των κυκλωμάτων αυτών και στην περίπτωση παράκαμψης του UPS για συντήρηση – επισκευή
 ΔΔΕ σε δημόσιο φωτισμό
 Η ΚΥΑ ΦΑ’ 50/12081/642 (ΦΕΚ 1222B της 05.09.2006) επιβάλει ΔΔΡ με ΙΔΝ <= 30 mA σε όλες τις εγκαταστάσεις του πεδίου εφαρμογής του προτύπου ΕΛΟΤ HD 384.
 Με βάση την παράγραφο ε) του άρθρου 103.3 του προτύπου, αυτό δεν έχει εφαρμογή στις εγκαταστάσεις φωτισμού δημόσιων οδών που τροφοδοτείται από το δημόσιο δίκτυο διανομής και πλατειών και τις εγκαταστάσεις φωτισμού λιμένων και δημόσιων παραλιακών περιοχών. Άρα για τις εγκαταστάσεις αυτές δεν είναι νομοθετημένη η κάλυψη τους με ΔΔΕ.
 Αν ο φωτισμός τροφοδοτείται από ηλεκτροδοτούμενο κτίριο υπάγεται στις απαιτήσεις του προτύπου ΕΛΟΤ HD 384 και θα πρέπει να καλύπτεται από διάταξη διαφορικού ρεύματος (ΔΔΕ) με ΙΔΝ <=30 mA με βάση την ισχύουσα ηλεκτρολογική νομοθεσία
 ΔΔΕ σε μετασχηματιστή γαλβανικής απομόνωσης
 Ο μετασχηματιστής γαλβανικής απομόνωσης είναι ένας μετασχηματιστής 230V/230V ή 400V/400V με τον οποίο τροφοδοτούμε μια συσκευή η οποία δεν είναι πουθενά γειωμένη
 Η έννοια του μετασχηματιστή απομόνωσης είναι ότι, καθώς το πρωτεύον τύλιγμα είναι διαχωρισμένο από το δευτερεύον, ο χρήστης δεν υπόκειται στον κίνδυνο ηλεκτροπληξίας, όταν έρθει σε επαφή με έναν από τους δύο αγωγούς εξόδου, που τροφοδοτούν το κύκλωμα σύνδεσης των φορτίων, αφού η τάση που αναπτύσσεται στο δευτερεύον είναι εξ’ επαγωγής, με αποτέλεσμα να καταργείται η έννοια της φάσης.
 Στις περιπτώσεις όπου δεν έχουμε γειωμένο σύστημα, δηλαδή σ’ όλες εκείνες,


text:
όπου η τάση μας προέρχεται από έναν μετασχηματιστή απομόνωσης 400V/400V ή 230V/230V, ο οποίος δεν έχει γειωμένο δευτερεύον, τα ρελέ διαρροής δεν μας προστατεύουν και γι’ αυτό δεν χρησιμοποιούνται.
 Στις περιπτώσεις αυτές επιβάλλεται για την ασφάλεια του προσωπικού να επιτηρείται η μόνωση ως προς τη γη των άκρων του δευτερεύοντος του αγείωτου μετασχηματιστή (των πόλων του) μέσω επιτηρητή μόνωσης, μιας συσκευής που ορισμένοι συγχέουν με τα ρελέ διαρροής, αφού στοχεύει σε ανάλογη κάλυψη προστασίας.
 Αναρτήθηκε από Ηλεκτρολόγοι 1ης ΕΠΑΣ ΟΑΕΔ ΘΕΣ/ΝΙΚΗΣ στις 11:07 π.μ.
 Γιατί η ΔΕΗ γειώνει τον ουδέτερο κόμβο του Μ/Σ διανομής
 Όπως είναι γνωστό η ΔΕΗ γειώνει τον ουδέτερο κόμβο των μετασχηματιστών διανομής ηλεκτρικής ενέργειας.
 Αν όμως δεν τον γείωνε, η πηγή του ηλεκτρικού ρεύματος θα ήταν ανεξάρτητη από τη γη και η τυχαία επαφή του ανθρώπου με μια εκ των φάσεων δεν θα δημιουργούσε κανένα πρόβλημα.
 Τίθεται λοιπόν το ερώτημα: Αφού με αγείωτο τον ουδέτερο κόμβο δεν χτυπάει το ηλεκτρικό ρεύμα, γιατί οι εταιρείες παραγωγής ηλεκτρικής ενέργειας τον συνδέουν με τη γη;
 Ας δούμε τα σχήματα α και β
 Στο σχήμα α, αν μια φάση έρθει σε επαφή με τη γη, π.χ λόγω φθοράς της μόνωσης μιας συσκευής, δεν προκαλείται διαρροή ρεύματος προς τη γη και δεν πέφτει η αντίστοιχη ασφάλεια της φάσης.
 Στο σχήμα β, Ο άνθρωπος αν και έρχεται σε επαφή με τη φάση και πατάει στο έδαφος, δεν κλείνει κύκλωμα και κατά συνέπεια δεν διαρρέεται από ρεύμα .
 Τι θα γίνει όμως αν τα α και β συμβούν ταυτόχρονα?
 Τότε θα έχουμε την περίπτωση γ
 Αν συμβούν ταυτόχρονα τα α και β, τότε ο άνθρωπος χωρίς προειδοποίηση θα βρεθεί σε πολική τάση 400V, ενώ οι διατάξεις προστασίας δεν θα λειτουργήσουν
 Αναρτήθηκε από Ηλεκτρολόγοι 1ης ΕΠΑΣ ΟΑΕΔ ΘΕΣ/ΝΙΚΗΣ στις 10:21 π.μ.
 Ετικέτες ΓΕΙΩΣΕΙΣ, ΜΕΤΑΣΧΗΜΑΤΙΣΤΕΣ
 Σε περίπτωση λοιπόν που κάνετε αμέριμνοι το μπάνιο σας και ξαφνικά διαπιστώσετε ότι μία σφοδρή καταιγίδα έρχεται προς το μέρος σας, τότε υπάρχουν δύο τρόποι να προστατευτείτε. Ο ένας είναι να βγείτε γρήγορα στη στεριά και να βρείτε ένα ασφαλές καταφύγιο μέχρι να περάσει και ο δεύτερος, αν είστε σε μεγαλύτερη απόσταση από τη στεριά, είναι να κολυμπήσετε σε βάθος βγαίνοντας πάλι έξω .
 Δείτε στο παρακάτω video την πτώση ενός κεραυνού στη θάλασσα (δώστε ήχο)
 Αναρτήθηκε από Ηλεκτρολόγοι 1ης ΕΠΑΣ ΟΑΕΔ ΘΕΣ/ΝΙΚΗΣ στις 8:08 π.μ.
 Sta.Ge HELLAS -Εταιρία ηλεκτρονικών συστημάτων ελέγχου για ανελκυστήρες
 Με οργανωμένο τμήμα Έρευνας & Ανάπτυξης, με ιδιόκτητες κτιριακές εγκαταστάσεις 2.500 τ.μ ευρωπαϊκών προδιαγραφών και τελευταίας τεχνολογίας εξοπλισμό, η Sta.Ge HELLAS αποτελεί τον Elevators Genius συνεργάτη σας. Η εταιρία εδρεύει στην Αθήνα και απολαμβάνει ηγετική θέση στην ελληνική αγορά με πάνω από 80.000εγκατεστημένους πίνακες ανελκυστήρων σε Ελλάδα και εξωτερικό.
 Ίδρυση ομόρρυθμης συνεταιρικής επιχείρησης με πίνακες ανελκυστήρων.
 Σύσταση ατομικής επιχείρησης. Μόλις 50 τ.μ. στεγάζουν το όραμα που γεννιέται και μεταμορφώνει τη “Sta. Ge HELLAS” από όνειρο σε επιχειρηματική οντότητα. Οι οικονομικοί πόροι ελάχιστοι, αλλά το πάθος, η θέληση κι ο ζήλος, αστείρευτες πηγές ενέργειας του εμπνευστή και ιδρυτή της Κου Γιώργου Σταυγιανουδάκη.
 Παραγωγή της πρώτης ηλεκτρονικής κεντρικής πλακέτας EL.CO 2 από την Sta.Ge HELLAS.
 Νέες εγκαταστάσεις. Σε


text:
ιδιόκτητους χώρους 500τ.μ. μεταφέρονται όλα εκείνα τα ανεκτίμητα που επιτρέπουν στην ομάδα της Sta.Ge HELLAS να βλέπει το μέλλον με άλλο μάτι.
 Πιστοποίηση ISO 9001 για την εταιρία στον τομέα Σχεδιασμού και Κατασκευής Συστημάτων Αυτοματισμού για ανελκυστήρες.Παραγωγή EL.CO 3.
 Σύσταση θυγατρικής εταιρίας “STELVEL” που εισάγει ηλεκτρονικά εξαρτήματα για ανελκυστήρες.
 Παραγωγή ΕL.CO Smart.
 Συγχώνευση ατομικής Sta.Ge HELLAS και STELVEL και δημιουργία της μετοχικής Sta.Ge HELLAS Α.Ε.Β.Ε.
 Εγκαίνια καινούργιων ιδιόκτητων εγκαταστάσεων 2.000τ.μ. ευρωπαϊκών προδιαγραφών που στεγάζουν πλέον την έδρα της εταιρίας στην Αθήνα.
 Νέα διοικητικά στελέχη (2η γενιά) για τη Sta.Ge HELLAS. Αναβαθμίζουν την οργάνωση και ακολουθούν εξωστρεφή προσανατολισμό.
 Σημαντική διείσδυση της εταιρίας σε αγορές των Βαλκανίων και της Ευρώπης (είτε αυτούσια είτε μέσω στρατηγικών συμμαχιών)
 Διείσδυση σε Ρουμανία.Παραγωγή ΕL.CO Micro.
 Διείσδυση μέσω αντιπροσώπων σε Σαουδική Αραβία.
 Οι κεντρικές εγκαταστάσεις της Sta.Ge HELLAS βρίσκονται στην περιοχή της Ν.Χαλκηδόνας στην Αθήνα. Εύκολα προσβάσιμες από την Εθνική Οδό, επιτρέπουν τη γρήγορη διακίνηση προϊόντων σε όλη την Ελλάδα, την Ευρώπη και τα Βαλκάνια. Στις κεντρικές εγκαταστάσεις στεγάζονται τα γραφεία της εταιρίας και το showroom με πίνακες και εξαρτήματα για ανελκυστήρες, τα τμήματα έρευνας & ανάπτυξης, παραγωγής, ηλεκτρονικών & ποιοτικού ελέγχου, αίθουσες συσκέψεων & σεμιναρίων καθώς και οι κεντρικές αποθήκες.
 Υποκατάστημα 500τ.μ λειτουργεί στην περιοχή της Ν.Ιωνίας στην Αθήνα με showroom και αποθήκες. Ο εξοπλισμός και τα μηχανήματα τελευταίας τεχνολογίας συμβάλλουν στην ανάπτυξη εξελιγμένων προϊόντων για ανελκυστήρες παρέχοντας στη Sta.Ge HELLAS ένα ακόμη ανταγωνιστικό πλεονέκτημα.
 Υδραυλικοί πίνακες ανελκυστήρων, Μηχανικοί πίνακες ανελκυστήρων 2 Ταχυτήτων ή με Inverter, πίνακες ανελκυστήρων τύπου M.R.L. -Machine RoomLess- για εγκαταστάσεις χωρίς μηχανοστάσιο, πίνακες ανελκυστήρων μεταφοράς φορτίων, πίνακες ανελκυστήρων για parking, ειδικές κατασκευές κ.λπ.
 Περιφερειακά Συστήματα Ανελκυστήρων
 Συστήματα σειριακής επικοινωνίας, προκαλωδίωση φρεατίου, LCD displays ορόφου & θαλάμου, συσκευές απεγκλωβισμού, inverters V.V.V.F., πλακέτες αναγγελίας/mp3 μουσικής/ραδιοφώνου, ρεβιζιόν φρεατίου και θαλάμου, διακλαδωτήρες, φωτοκουρτίνες, διόρθωση συνημιτόνου, συστήματα διαλογής ορόφων κ.λπ.
 Ρελέ ισχύος, ρελέ τύπου λυχνίας, μετασχηματιστές, μπαταρίες, χρονικά, καλώδια διαφόρων τύπων, (έυκαμπτα, τύπου “μπλεντάζ”, στριφτό κ.λπ.), βοηθητικές επαφές, επιτηρητές φάσεως, προτερματικούς διακόπτες, μαγνητικούς διακόπτες, ηλεκτρομαγνήτες κ.λπ.
 Περισσότεροι από 80.000 πίνακες ανελκυστήρων λειτουργούν τα ασανσέρ δημόσιων κτιρίων, ξενοδοχείων, πολυκαταστημάτων, εταιριών, πολυκατοικιών, πλοίων, αεροδρομίων και εργοστασίων σε Ελλάδα και εξωτερικό.
 Τα προϊόντα της Sta.Ge HELLAS βρίσκονται σε κάθε γωνιά της Ελλάδας και έχουν φροντίσει να μετακινηθείτε με ασφάλεια και άνεση.
 Από το 2009 η εταιρία έχει εντείνει τον εξωστρεφή προσανατολισμό της εξάγοντας σε Βαλκάνια, Ευρώπη και Μέση Ανατολή με κύριες αγορές τη Ρουμανία, τη Σερβία, τη Κύπρο, τη Ρωσία, τη Μάλτα, την Αλβανία, τη Γαλλία και τη Σαουδική Αραβία και συνεχίζει να επεκτείνει τις δραστηριότητές της σε όλο τον κόσμο.
 Μπείτε στη σελίδα της http://stage.gr
 Αναρτήθηκε από Ηλεκτρολόγοι 1ης ΕΠΑΣ ΟΑΕΔ ΘΕΣ/ΝΙΚΗΣ στις 9:48 π.μ.
 Ετικέτες ΕΛΛΗΝΙΚΕΣ ΕΤΑΙΡΕΙΕΣ ΤΕΧΝΟΛΟΓΙΑΣ
 Αναρτήθηκε από Ηλεκτρολόγοι 1ης ΕΠΑΣ ΟΑΕΔ ΘΕΣ/ΝΙΚΗΣ στις 6:34 π.μ.


text:
Πρόσκληση σε εκδήλωση – peyoaed
 συντάκτης admin · 08/01/2020
 Σας αποστέλλεται πρόσκληση για να συμμετέχετε δωρεάν στην εκδήλωση με το ενδιαφέρον θέμα: “ΜΑΘΗΤΕΣ και ΔΙΑΔΙΚΤΥΟ – ΠΡΟΚΛΗΣΗ ή ΠΑΓΙΔΑ; Όσα πρέπει να γνωρίζουν οι μαθητές, γονείς, καθηγητές, δάσκαλοι” .
 -Κεντρική ομιλήτρια θα είναι η κ. Ιωάννου Καλλιόπη, Διευθύντρια του Διεθνούς Ινστιτούτου Κυβερνοασφάλειας (CSIi) και, Κλινική Εγκληματολόγος-Σύμβουλος Οικογένειας & Υποστήριξης Θυμάτων, Υπ. διδάκτωρ Εγκληματολογίας στο Πανεπιστημίου του Essex.
 -Παρέμβαση θα κάνει το μέλος του Δ.Α.Σ., κ. Ντάφλου Κατερίνα, Ph.D. του Παντείου, διδάσκουσα στο Πανεπιστήμιο Δυτ. Αττικής, με θέμα: “Έφηβοι και τεχνολογίες: case study σε σχολεία της Αθήνας“
 με τον εθισμό των νέων στο Διαδίκτυο
 Η εκδήλωση θα πραγματοποιηθεί αυτήν την Πέμπτη 31/10/19 στις 6μ.μ., στο Πνευματικό Κέντρο Αθήνας (Ακαδημίας 50).
 Εκ του ΔΣ ΠΕΥ ΟΑΕΔ
 ΕΠΙΣΤΟΛΗ ΠΡΟΣ ΑΝΕΡΓΟΥΣ – Ο.Υ ΟΑΕΔ
 συντάκτης pey2 · Published 12/09/2013 · Last modified 03/01/2020
 ΑΠΑΝΤΗΣΗ ΤΟΥ ΥΠΟΥΡΓΟΥ ΕΡΓΑΣΙΑΣ ΣΤΗΝ ΠΕΥ ΟΑΕΔ
 συντάκτης admin · Published 27/03/2012 · Last modified 25/11/2019
 ΑΝΑΚΟΙΝΩΣΕΙΣ ΤΗΣ Ο.Υ ΟΑΕΔ ΣΧΕΤΙΚΑ ΜΕ ΔΗΜΟΣΙΕΥΜΑΤΑ ΕΦΗΜΕΡΙΔΩΝ ΓΙΑ ΟΑΕΔ
 συντάκτης pey2 · Published 19/08/2014 · Last modified 03/01/2020
 Επόμενο άρθρο “O X I” ΣΤΗΝ ΜΕΙΩΣΗ ΤΩΝ ΕΙΣΠΡΑΤΤΟΜΕΝΩΝ ΕΙΣΦΟΡΩΝ ΥΠΕΡ Ο ΟΑΕΔ
 Προηγούμενο άρθρο Νέος Πίνακας Παροχών Συμβολαίου Εργαζομένων ΝΝ με ΝΝ Hellas


text:
Επισφαλής εργασία στα ΜΜΕ: Επιστολή αγανάκτησης άνεργων δημοσιογράφων
 Δημοσιεύουμε αυτούσια την επιστολή αγανάκτησης-διαμαρτυρίας που λάβαμε για το πανηγύρι που στήνεται στην πλάτη άνεργων συναδέλφων δημοσιογράφων. Στο πλαίσιο της γενικευμένης ανεργίας, ακρίβειας και επισφάλειας, στη λογική του "και πάλι καλά να λες" , οι άνεργοι αναγκάζονται να απεμπολήσουν εργασιακά δικαιώματα. Αυτό βαφτίζεται "πρόοδος" και σερβίρεται με φιέστες. Αυτές είναι οι λύσεις που οραματίζονται για μας...
 Επειδή πολλές φορές η αλήθεια βρίσκεται καλά κρυμμένη στα ψιλά γράμματα και «τίποτα δεν είναι όπως φαίνεται», υπάρχουν κάποιες κρυφές αλήθειες πίσω από το ξαφνικό ενδιαφέρον της ΕΣΗΕΑ και της ΠΟΕΣΥ για τους άνεργους δημοσιογράφους.
 Έτσι «μετά από την επιτυχημένη και ταχύτατη κινητοποίηση των δύο συνδικαλιστικών σωματείων σε συνεργασία με τον διοικητή του ΟΑΕΔ...» κατόρθωσαν ΓΙΑ ΠΡΩΤΗ ΦΟΡΑ να εντάξουν 90 άνεργους δημοσιογράφους σε ειδικά επιδοτούμενα σεμινάρια επιμόρφωσης του ΟΑΕΔ γύρω από την πληροφορική!!!
 Για να δοθεί και η δέουσα επισημότητα στο επίτευγμα λοιπόν στήθηκε και η σχετική φιέστα στην αίθουσα συνεδριάσεων του Δημοτικού Συμβουλίου του δήμου Αιγάλεω, με πρωταγωνιστές τα λαμπερά ονόματα και κομπάρσους τους άνεργους και ταλαιπωρημένους δημοσιογράφους.
 Νοικιάστηκε και πούλμαν για την μεταφορά των ανέργων από το σταθμό του Μετρό στο Δημαρχείο Αιγάλεω. Ετοιμάστηκε και ο σχετικός μπουφές. Προσκλήθηκαν και παρέστησαν ο κύριος πρόεδρος της ΕΣΗΕΑ, ο κύριος πρόεδρος της ΠΟΕΣΥ και ο κύριος πρόεδρος του ΟΑΕΔ για να επισημάνουν όλοι μαζί πόσο τυχεροί είναι οι άνεργοι που από τη Δευτέρα 19 Μαΐου 2008 θα έχουν την ευκαιρία να επιμορφωθούν στην πληροφορική, λαμβάνοντας μάλιστα 720 ευρώ το μήνα –καθαρά- και άλλα 100 από την ΕΣΗΕΑ «για τα έξοδα μετακίνησης».
 Αυτό ήταν όμως το δόλωμα, που οι περισσότεροι άνεργοι δημοσιογράφοι το έφαγαν γιατί όταν δεν έχεις να πάρεις τσιγάρα τα 720+100 ευρώ το μήνα φαντάζουν μάννα εξ ουρανού! Κάτω από το δόλωμα όμως πάντα υπάρχει μια φάκα... Στην προκειμένη περίπτωση η φάκα είναι ότι από το Σεπτέμβριο, που αρχίζει ο δεύτερος κύκλος των επιμορφωτικών σεμιναρίων, οι 90 αυτοί άνεργοι δημοσιογράφοι πρέπει –υποχρεωτικώς- να αποκτήσουν «πρακτική εμπειρία» σε κάποιο ραδιόφωνο, εφημερίδα, ή κανάλι που θα επιλέξει ο ΟΑΕΔ και στο οποίο μέσο θα πρέπει οι άνεργοι να εργαστούν λαμβάνοντας ΜΟΝΟ την επιδότηση αυτή των 720+100 ευρώ μηνιαίως από τον ΟΑΕΔ και καμία άλλη αμοιβή ανεξαρτήτως πόσα χρόνια έχουν προϋπηρεσία.
 Με απλά λόγια, δημοσιογράφοι που έμειναν άνεργοι μετά από 5, 10, 15 ακόμα και 20 χρόνια εργασίας, για να ολοκληρώσουν το επιμορφωτικό σεμινάριο του ΟΑΕΔ θα πρέπει να γίνουν ξανά «δόκιμοι» «μαθητευόμενοι» ή «φτηνό προσωπικό» σε ΜΜΕ όπου κατά τα άλλα δεν υπάρχουν θέσεις εργασίας για να προσληφθούν κανονικά. Σε αντίθετη περίπτωση δεν δικαιούνται να λάβουν ούτε το χρηματικό ποσό της επιδότησης ούτε το πιστοποιητικό παρακολούθησης των επιμορφωτικών σεμιναρίων.
 Κι επειδή όλα αυτά αν λέγονταν στη διάρκεια της εορταστικής φιέστας στο Δημαρχείο του Αιγάλεω θα προκαλούσαν απρόβλεπτες αντιδράσεις, ειπώθηκαν από τους υπαλήλου του ΟΑΕΔ αργότερα όταν ολοκληρώθηκε η φιέστα και αποχώρησαν οι κύριοι πρόεδροι. Και επειδή το 2009 υπάρχουν εκλογές εν όψει αφέθηκαν και οι απαραίτητοι υπαινιγμοί από το δίδυμο των συνδικαλοπατέρων «...βολευτείτε τώρα με αυτά που σας εξασφαλίσαμε και μην απελπίζεστε, εμείς σας νοιαζόμαστε και


text:
Στατιστικά στοιχεία ανεργίας από τον ΟΑΕΔ – Φεβρουάριος 2019 – Επιμελητήριο Ξάνθης
 Στατιστικά στοιχεία ανεργίας από τον ΟΑΕΔ – Φεβρουάριος 2019
 Το σύνολο των εγγεγραμμένων ανέργων[1], με κριτήριο την αναζήτηση εργασίας (αναζητούντων εργασία), για τον μήνα Φεβρουάριο 2019, ανήλθε σε 949.385 άτομα. Από αυτά 482.430 (ποσοστό 50,82%) είναι εγγεγραμμένα στο μητρώο του ΟΑΕΔ για χρονικό διάστημα ίσο ή και περισσότερο των 12 μηνών και 466.955 (ποσοστό 49,18%) είναι εγγεγραμμένα στο μητρώο του ΟΑΕΔ για χρονικό διάστημα μικρότερο των 12 μηνών. Οι άνδρες ανέρχονται σε 359.531 (ποσοστό 37,87%) και οι γυναίκες ανέρχονται σε 589.854 (ποσοστό 62,13%).
 Το σύνολο των εγγεγραμμένων λοιπών (μη αναζητούντων εργασία), για τον μήνα Φεβρουάριο 2019, ανήλθε σε 160.000 άτομα. Από αυτά 55.035 (ποσοστό 34,40%) είναι εγγεγραμμένα στο μητρώο του ΟΑΕΔ για χρονικό διάστημα ίσο ή και περισσότερο των 12 μηνών και 104.965 (ποσοστό 65,60%) είναι εγγεγραμμένα στο μητρώο του ΟΑΕΔ για χρονικό διάστημα μικρότερο των 12 μηνών. Οι άνδρες ανέρχονται σε 58.101 (ποσοστό 36,31%) και οι γυναίκες σε 101.899 (ποσοστό 63,69%).
 Το σύνολο των επιδοτούμενων ανέργων[2], για τον μήνα Φεβρουάριο 2019, (αφορά τον αριθμό των δικαιούχων που πληρώθηκαν εντός του αντίστοιχου μήνα) ανέρχεται σε 203.342 άτομα, από τα οποία οι 116.069 (ποσοστό 57,08%) είναι κοινοί και λοιπές κατηγορίες επιδοτουμένων και οι 87.273 (ποσοστό 42,92%) είναι εποχικοί τουριστικών επαγγελμάτων. Οι άνδρες ανέρχονται σε 92.569 (ποσοστό 45,52%) και οι γυναίκες σε 110.773 (ποσοστό 54,48%).
 [1] Στον ορισμό του «εγγεγραμμένου ανέργου» συμπεριλαμβάνονται το σύνολο των επιδοτούμενων ανέργων καθώς και όσοι από τους εγγεγραμμένους μη επιδοτούμενους δηλώνουν ότι αναζητούν εργασία.
 [2] Σύμφωνα με την ισχύουσα διοικητική διαδικασία, η πρώτη πληρωμή γίνεται 37 ημέρες μετά την εγγραφή του δικαιούχου επιδόματος ανεργίας.
 Ανακοίνωση ΟΑΕΔ
 Κατάρτιση και Πιστοποίηση εργαζομένων στον κλάδο της ψυχρής εφοδιαστικής αλυσίδας
 Προκηρύξεις κρατικών διαγωνισμών στη Βουλγαρία
 ΙΟΒΕ: Ελαφρά επιδείνωση του οικονομικού κλίματος στην Ελλάδα τον Ιούνιο 2020


text:
Σημαντική αύξηση των εγγεγραμμένων ανέργων στον ΟΑΕΔ – My Review
 Τον Δεκέμβριο του 2019 αυξήθηκαν κατά 13% σε σύγκριση με τον Δεκέμβριο του 2018
 Σημαντική αύξηση κατά 4,52% σε μηνιαία βάση και κατά 13% σε ετήσια βάση κατέγραψε τον Δεκέμβριο του 2019 η εγγεγραμμένη ανεργία του ΟΑΕΔ.
 Ειδικότερα, σύμφωνα με τα στατιστικά στοιχεία της εγγεγραμμένης ανεργίας του Οργανισμού Απασχόλησης Εργατικού Δυναμικού (ΟΑΕΔ), το σύνολο των εγγεγραμμένων ανέργων με κριτήριο την αναζήτηση εργασίας (αναζητούντων εργασία) ανήλθε στα 1.064.526 άτομα τον Δεκέμβριο του 2019, έναντι 1.018.503 ατόμων τον Νοέμβριο του 2019 και 935.449 ατόμων τον Δεκέμβριο του 2018.
 Από τα 1.064.526 άτομα, τα 500.049 (ποσοστό 46,97%) είναι εγγεγραμμένα στο μητρώο του ΟΑΕΔ για χρονικό διάστημα ίσο ή και περισσότερο των 12 μηνών και 564.477 (ποσοστό 53,03%) είναι εγγεγραμμένα στο μητρώο του ΟΑΕΔ για χρονικό διάστημα μικρότερο των 12 μηνών. Οι άνδρες ανήλθαν σε 400.330 (ποσοστό 37,61%) και οι γυναίκες ανήλθαν σε 664.196 (ποσοστό 62,39%).
 Το σύνολο των εγγεγραμμένων λοιπών (μη αναζητούντων εργασία) τον Δεκέμβριο του 2019 ανήλθε στα 63.895 άτομα. Από αυτά, 63.889 (ποσοστό 99,99%) είναι εγγεγραμμένα στο μητρώο του ΟΑΕΔ για χρονικό διάστημα ίσο ή και περισσότερο των 12 μηνών και 6 (ποσοστό 0,01%) είναι εγγεγραμμένα στο μητρώο του ΟΑΕΔ για χρονικό διάστημα μικρότερο των 12 μηνών. Οι άνδρες ανήλθαν σε 21.279 (ποσοστό 33,30%) και οι γυναίκες σε 42.616 (ποσοστό 66,70%).
 Το σύνολο των επιδοτούμενων ανέργων τον Δεκέμβριο του 2019 (αφορά τον αριθμό των δικαιούχων που πληρώθηκαν εντός του αντίστοιχου μήνα) ανήλθε σε 212.468 άτομα, από τα οποία οι 118.929 (ποσοστό 55,98%) είναι κοινοί και λοιπές κατηγορίες επιδοτούμενων και οι 93.539 (ποσοστό 44,02%) είναι εποχικοί τουριστικών επαγγελμάτων.
 Related tags : εγγεγραμμένων ανέργων ΟΑΕΔ
 «Βροχή» από αναδρομικά που φτάνουν ως 4.408 ευρώ και αφορούν σε επιστροφές παράνομων μειώσεων σε κύριες αλλά και επικουρικές συντάξεις για διάστημα 11 ως 34 μηνών φέρνουν νέες δικαστικές αποφάσεις
 Τα τέλη κυκλοφορίας 2020 έχουν αναρτηθεί στο TAXISnet – Αναλυτικές οδηγίες. Τα τέλη κυκλοφορίας 2020 αναρτήθηκαν από το απόγευμα της Πέμπτης, 7 Νοεμβρίου στο TAXISnet. Είναι τα ίδια όπως και πέρυσ


text:
ΟΑΕΔ εργασία: Ξεκινούν ΣΗΜΕΡΑ οι αιτήσεις για 5.500 προσλήψεις στο Δημόσιο ΟΑΕΔ εργασία: Ξεκινούν ΣΗΜΕΡΑ οι αιτήσεις για 5.500 προσλήψεις στο Δημόσιο Ειδήσεις, Νέα και Επικαιρότητα από την Εύβοια, την Βοιωτία και την Φθιώτιδα | Evianews
 ΠΡΟΣΛΗΨΕΙΣ 2018ΟΑΕΔ ΠΡΟΓΡΑΜΜΑΤΑ 2018ΟΑΕΔ ΕΙΣΟΔΟΣΟΑΕΔ ΕΡΓΑΣΙΑ
 ΟΑΕΔ εργασία: Ξεκινούν ΣΗΜΕΡΑ οι αιτήσεις για 5.500 προσλήψεις στο Δημόσιο
 Παρασκευή, 23 Νοεμβρίου 2018 - 7:21:42 πμ
 ΟΑΕΔ|ΕΡΓΑΣΙΑ: Η προκήρυξη του ΟΑΕΔ αφορά την πρόσληψη 5.500 άνεργων...
 H συνολική διάρκεια απασχόλησης του προγράμματος του ΟΑΕΔ, ορίζεται στους 12 μήνες.
 Ωφελούμενοι των προσλήψεων ΟΑΕΔ


text:
Εποχικό Βοήθημα 2018 και σχετική ανακοίνωση | PMU
 Εποχικό Βοήθημα 2018 και σχετική ανακοίνωση
 Oct 8, 2018 | Ανακοινώσεις | 0 comments
 Το εποχικό βοήθημα που δίνεται από τον ΟΑΕΔ αρχίζει να καταβάλλεται από σήμερα Δευτέρα 8/10/2018 έως και τις 30/11/2018.
 Τα δικαιολογητικά που χρειάζονται να προσκομίσετε στον ΟΑΕΔ είναι :
 Τα ένσημα του 2017 (από 50 -210)
 Το εκκαθαριστικό εφορίας
 Υπεύθυνη Δήλωση ότι α) ασκείτε αποκλειστικά το επάγγελμα, β) δεν έχετε παρακολουθήσει κάποιο πρόγραμμα του ΟΑΕΔ, γ) δεν λαμβάνετε σύνταξη
 Τη βεβαίωση μέλους από το Σωματείο
 Φωτοτυπία του βιβλιαρίου της Εθνικής Τράπεζας στην οποία να διακρίνεται ο αριθμός – ΙΒΑΝ –
 Το Ε3 σε περίπτωση που έχετε Δελτίο Παροχής Υπηρεσιών
 Οι Κωδικοί Ειδικότητας των ενσήμων που αφορούν για το επίδομα είναι : 275020, 275030, 275040, 275050, 275060, 275070, 275080, 275090 και επίσης 348220, 348230, 348240, 348250, 348260, 348270, 348280, 348281 και 348290.
 Σε περίπτωση που κάποιος συνάδελφος έχει επιδότηση ανεργίας τους μήνες που δίνεται το εποχικό βοήθημα τότε το ποσό του επιδόματος συμψηφίζεται με αυτό της ανεργίας. Μπορείτε να υποβάλλετε την αίτηση και σε Κ.Ε.Π. από τις 8/10.
 Υπενθυμίζουμε ότι αύριο Τρίτη 9 Οκτώβρη στις 12.00 θα γίνουν εγγραφές νέων μελών στον Π.Μ.Σ. (4ος όροφος). Την αίτηση εγγραφής μπορείτε να συμπληρώσετε στο Σύλλογό μας (καθημερινά από τις 10.30 έως τις 16.00), να την έχετε μέσω e-mail ή με fax. Όποιος γνωρίζει συναδέλφους που θέλουν να γραφτούν στο Σωματείο μας μπορούν να έρθουν και να συμπληρώσουν την αίτησή τους και την Τρίτη, την ημέρα των εγγραφών, ή να ειδοποιήσουν γι’ αυτές. Καλούμε όλους τους συναδέλφους να ενισχύσουν με την εγγραφή τους στο Σωματείο τη κοινή πάλη για τα προβλήματά μας και τη μεγαλύτερη συσπείρωση των μουσικών. (Επισυνάπτουμε ανακοίνωση του Σωματείου μας που αφορά το εποχικό αυτό βοήθημα).
 Συνάδελφοι, με την ευκαιρία της έναρξης της διαδικασίας χορήγησης του εποχικού βοηθήματος του ΟΑΕΔ απευθύνουμε το παρακάτω ενημερωτικό σημείωμα.Το εποχικό βοήθημα αποτελεί μια μορφή στήριξης του εισοδήματος των εργαζόμενων στα χαρακτηρισμένα ως εποχικά επαγγέλματα, τα οποία λόγω της ιδιαίτερης φύσης τους έχουν μεγάλα διαστήματα αναγκαστικής αργίας, οπότε οι εργαζόμενοι μένουν χωρίς εισόδημα. Το συνδικαλιστικό κίνημα, και ιδιαίτερα οι αγώνες των οικοδόμων, των εργαζόμενων σε επισιτισμό-τουρισμό και άλλων κλάδων είχαν σημαντική συμβολή στην κατάκτηση του συγκεκριμένου δικαιώματος. Αυτή την θετική εξέλιξη αξιοποίησε και το Σωματείο μας, ζητώντας την ένταξη των μουσικών στην συγκεκριμένη διάταξη καθώς το επάγγελμά μας έχει έντονο βαθμό εποχικότητας, με μεγάλες περιόδους αναγκαστικής αργίας ανάμεσα στις σεζόν.
 Το εποχικό βοήθημα, ενώ αποτελεί αποτέλεσμα του αγώνα των εργαζόμενων, ταυτόχρονα πατούσε πάνω και στις ανάγκες της εργοδοσίας στο προηγούμενο διάστημα, σε προηγούμενες δεκαετίες αφού τους επέτρεπε χωρίς ουσιαστικό κόστος για αυτούς να δίνουν κίνητρα για την παραμονή στο επάγγελμα σε κλάδους που βρίσκονταν σε ανοδική τροχιά, όπως κατασκευές και τουρισμός. Τα προηγούμενα χρόνια που η κρίση είχε οδηγήσει σε συρρίκνωση και στασιμότητα, ενώ ταυτόχρονα υπήρχε σε εφεδρεία (περιστασιακή ή και μακρόχρονη ανεργία) μεγάλο μέρος των εργαζόμενων σε αυτούς τους κλάδους, κράτος και εργοδότες δεν είχαν συμφέρον να δίνουν τέτοια κίνητρα όπως το εποχικό βοήθημα, γι’ αυτό στο παρελθόν έγινε προσπάθεια κατάργησης του. Σήμερα


text:
που υπάρχουν τα πρώτα σημάδια μιας αναιμικής ανάπτυξης και η προσδοκία μιας μεγαλύτερης η κυβέρνηση εντάσσει στο εποχικό βοήθημα δύο ειδικότητες του κλάδου του Θεάματος- Ακροάματος με ένα πολύ μικρό κόστος για τον προϋπολογισμό. Αυτή η εξέλιξη δεν μας δημιουργεί εφησυχασμό και επανάπαυση , ιδιαίτερα όταν γνωρίζουμε ότι το κριτήριο του κέρδους είναι αυτό που καθορίζει αν και πόσο μπορούν κράτος και εργοδοσία να υποχωρήσουν απέναντι στα αιτήματά μας για διατήρηση και διεύρυνση του βοηθήματος.
 Το εποχικό βοήθημα χορηγείται από τον ΟΑΕΔ, τα αποθεματικά του οποίου στηρίζονται κατά κύριο λόγο στις εισφορές όλων των εργαζόμενων. Στα χαρτιά προβλέπεται η λεγόμενη “τριμερής” χρηματοδότηση, δηλαδή η υποχρέωση κράτους εργοδοσίας να συμβάλλουν σε ίσο βαθμό μαζί με τους εργαζόμενους στην χρηματοδότηση του ΟΑΕΔ. Στην πράξη αυτό δεν εφαρμόζεται, αφού με ευθύνη όλων των κυβερνήσεων, μαζί και της σημερινής, η χρηματοδότηση του Οργανισμού από τον κρατικό προϋπολογισμό ήταν πάντα ελλιπής σε σχέση τόσο με τις δεσμεύσεις όσο και με τις πραγματικές ανάγκες.
 Από την άλλη η εργοδοσία και κυρίως η μεγάλη εργοδοσία, με τις πλάτες του κράτους, με μη εφαρμογή του νόμου, αλλά πολλές φορές και με νομοθετικές ρυθμίσεις αποφεύγει συστηματικά τις υποχρεώσεις της και σε αυτό τον τομέα. Το χειρότερο είναι πως διαχρονικά το κράτος έχει βάλει χέρι στα αποθεματικά του ΟΑΕΔ μέσω αναγκαστικού δανεισμού, προκειμένου να καλύψει τρύπες του κρατικού προϋπολογισμού εντελώς άσχετες με τις ανάγκες των εργαζόμενων. Πριν λίγα χρόνια η (διορισμένη από το κράτος) διοίκηση του ΟΑΕΔ έκανε στη συγκυβέρνηση ΣΥΡΙΖΑ-ΑΝΕΛ ένα “δωράκι” 12 εκατομμύρια ευρώ από τα αποθεματικά του Οργανισμού για την στήριξη της ρευστότητας των τραπεζών στο πλαίσιο των μνημονιακών δεσμεύσεων. Εννοείται πως αυτά τα λεφτά (όπως και τα προηγούμενα που ξάφρισε η προηγούμενη συγκυβέρνηση ΝΔ-ΠΑΣΟΚ με το PSI) ήταν δανεικά και αγύριστα. Διαχρονικά το κράτος έχει κλέψει κυριολεκτικά πάνω από 100 εκατομμύρια ευρώ από τα αποθεματικά του Οργανισμού, λεφτά τα οποία αντί να κατευθύνονται στην στήριξη του εργατικού εισοδήματος και των αναγκών μας, καταλήγουν μέσα από διάφορες διαδρομές στην στήριξη της κερδοφορίας των μεγάλων επιχειρηματικών ομίλων. Είναι χαρακτηριστικό και ταυτόχρονα προκλητικό το ότι με νόμο προβλέπεται η υποχρεωτική κατάθεση των αποθεματικών του Οργανισμού στις τράπεζες με μηδενικό (!) τόκο, ώστε τα επιτόκια αξίας εκατοντάδων χιλιάδων ευρώ κάθε χρόνο τα καρπώνονται εξολοκλήρου οι τράπεζες.
 Με αυτό τον τρόπο τα αποθεματικά του ΟΑΕΔ μειώνονται συνεχώς οπότε οι παροχές του προς τους εργαζόμενους και ανέργους ακολουθούν αυτή την τάση.
 Αυτή η συρρίκνωση γίνεται βασικά με δυο τρόπους:
 1) Αφαιρούνται από την λίστα των ειδικοτήτων που δικαιούνται το επίδομα μια σειρά κωδικοί. Για παράδειγμα, συνάδελφοι που δουλεύουν στα θέατρα και έπαιρναν το επίδομα εδώ και χρόνια, τα τελευταία χρόνια δεν μπορούν να το πάρουν, παρόλο που άλλες ειδικότητες του θεάτρου το παίρνουν κανονικά (ηθοποιοί, τεχνικοί, ταξιθέτες κλπ).
 2) Έχει συρρικνωθεί δραματικά ο αριθμός των συναδέλφων που μπορούν να πιάσουν το όριο των 50 ενσήμων.
 Η συρρίκνωση της εργάσιμης περιόδου (σεζόν), η μείωση των εβδομαδιαίων ημερών εργασίας αλλά και η κατοχυρωμένη πρακτική των εργοδοτών να κολλάνε λιγότερα ένσημα (ενίοτε και καθόλου ένσημα) έχει οδηγήσει στο παραπάνω αποτέλεσμα. Ας δούμε ένα αριθμητικό παράδειγμα.


text:
Αν πάρουμε έναν μουσικό που κολλάει δυο ένσημα την εβδομάδα, Παρασκευή-Σάββατο (μια μειοψηφία στον κλάδο) και δουλεύει σταθερά από τέλος Οκτώβρη μέχρι μέσα Απρίλη (όπως έχει διαμορφωθεί η σεζόν), πολύ οριακά συμπληρώνει 25 εβδομάδες εργασίας και τα 50 ένσημα. Αν για κάποιο λόγο χάσει έστω και ένα ένσημο από αυτή την περίοδο χάνει και το επίδομα αλλά και την ασφάλισή του.
 Τι έχει κάνει το Σωματείο μας για αυτά τα ζητήματα:
 Καταρχήν έχουμε σταθερό και πάγιο αίτημα μέτρα στήριξης του εισοδήματος του κλάδου μας, στον οποίο η συρρίκνωση έχει ξεκινήσει πολλά χρόνια πριν από την κρίση του 2009 και το Μνημόνιο. Έχουμε ως πρώτη προτεραιότητα την διεκδίκηση μέτρων για την στήριξη των ανέργων και κυρίως των μακροχρόνια ανέργων, οι οποίοι στις ηλικίες +50 αυξάνονται με γεωμετρική πρόοδο. Διεκδικούμε επίδομα ανεργίας για όλους, χωρίς να εξαιρούνται αυτοί που καταφέρνουν να κάνουν σποραδικά κάποια μεροκάματα μέσα στο μήνα ή μέσα στον χρόνο. Σήμερα από το 1 εκατομμύριο επίσημα δηλωμένους άνεργους μόνο το 10% παίρνει το επίδομα ανεργίας. Ταυτόχρονα το επίδομα να αφορά όλο το διάστημα της ανεργίας (αντί του εξάμηνου που ισχύει σήμερα) και το ύψος του να αντιστοιχεί στις πραγματικές ανάγκες του άνεργου και της οικογένειάς του. Να προσμετράται ως εργάσιμος ο χρόνος ανεργίας στον υπολογισμό της σύνταξης.
 Διεκδικούμε μέτρα στήριξης του εισοδήματος των συναδέλφων που είναι ενεργοί. Να μειωθεί ο αριθμός των ενσήμων που απαιτείται για την ασφάλιση και το εποχικό βοήθημα, ώστε να ανταποκρίνεται στην δύσκολη πραγματικότητα που βιώνουμε. Να αυξηθεί το ύψος του βοηθήματος, και συγκεκριμένα να δίνεται δυο φορές το χρόνο, στο τέλος της χειμερινής και της θερινής σεζόν, στις πιο δύσκολες περιόδους για τους συναδέλφους μας.
 Φυσικά έχουμε και μια σειρά άλλα αιτήματα, όπως κατάργηση των αντιλαϊκών φόρων (ΕΝΦΙΑ, ΦΠΑ κλπ), αφορολόγητο στις 20.000 ευρώ ετήσιο εισόδημα (40.000 οικογενειακό) με προσαύξηση 5.000 για κάθε παιδί. Έχουμε ένα πλαίσιο αιτημάτων το οποίο συζητιέται σταθερά στις συνελεύσεις μας, το ανοίγουμε στους συνάδελφους στις εξορμήσεις του σωματείου, το αναδεικνύουμε με σειρά δράσεων, κινητοποιήσεων.
 Έχουμε συνείδηση πως αιτήματα όπως τα παραπάνω, ακόμα κι αν πετύχουμε με τον αγώνα μας την ικανοποίησή τους, πάλι δεν απαντούν ολοκληρωμένα στο ζήτημα της επιβίωσης των συναδέλφων. Για παράδειγμα τα 450 ευρώ του εποχικού βοηθήματος είναι ασήμαντο ποσό μπροστά στην μείωση του εισοδήματός μας ειδικά από το 1ο Μνημόνιο και ύστερα. Από την άλλη δεν υποτιμούμε πως τα 450 ευρώ σήμερα δίνουν μια ανάσα στον συνάδελφο, που παλεύει να κλείσει τρύπες: χρέη προς την Εφορία και τις Τράπεζες, ΔΕΗ, ενοίκιο, γιατροί-φάρμακα, φροντιστήρια και αθλητικές-καλλιτεχνικές δραστηριότητες των παιδιών.
 Εμείς παλεύουμε για την υπεράσπιση και διεύρυνση τέτοιων μέτρων, “μέτρων ανακούφισης” όπως τα λέμε, γιατί καταλαβαίνουμε πως μόνο ο οργανωμένος αγώνας φέρνει αποτελέσματα. Ταυτόχρονα παλεύουμε για την αγωνιστική ανασυγκρότηση του κλάδου μας, την συσπείρωση γύρω από το Σωματείο μας, την συμβολή μας στην ανασύνταξη του εργατικού κινήματος γιατί ο αγώνας μας δεν μπορεί να έχει μόνο αμυντικούς στόχους, το να μην χάσουμε περισσότερα, αλλά πρέπει να βάλει μπροστά στις σύγχρονες ανάγκες μας. Όλοι στον αγώνα για δουλειά με δικαιώματα, κοινωνική ασφάλιση, υγεία-παιδεία.


text:
ΟΑΕΔ: Νέα προκήρυξη ΣΟΧ1/2018 για 478 προσλήψεις
 Εκδόθηκε η προκήρυξη ΣΟΧ1/2018 για προσλήψεις εποχικού προσωπικού για την αντιμετώπιση Απρόβλεπτων και επειγουσών περιστάσεων με σύμβαση εργασίας ιδιωτικού δικαίου ορισμένου χρόνου για ανάγκες καθαριότητας των κτιρίων που στεγάζονται οι υπηρεσίες του ΟΑΕΔ
 Σύμφωνα με τον Πανελλήνιο Σύλλογο Υπαλλήλων ΟΑΕΔ τ. ΟΕΚ τ. ΟΕΕ, ο Οργανισμός με προκήρυξη του ανακοινώνει προσλήψεις, με σύμβαση εργασίας ιδιωτικού δικαίου ορισμένου χρόνου, συνολικά τετρακοσίων εβδομήντα οκτώ (478) ατόμων 9/μηνης διάρκειας και όχι πέραν της 31-12-2018 (τετράωρη απασχόληση) για την αντιμετώπιση απρόβλεπτων και επειγουσών περιστάσεων καθαριότητας των κτιρίων του Ο.Α.Ε.Δ. εντός του Νομού Αττικής και των Νομών Αιτωλ/νίας, Αργολίδας, Αρκαδίας, Άρτας, Αχαΐας, Βοιωτίας, Δράμας, Δωδεκανήσου, Έβρου, Ευβοίας, Ευρυτανίας, Ζακύνθου, Ηλείας, Ημαθίας, Ηρακλείου, Θεσπρωτίας Θεσσαλονίκης, Ιωαννίνων, Καβάλας, Καρδίτσας, Καστοριάς, Κέρκυρας, Κιλκίς, Κοζάνης, Κορινθίας, Κυκλάδων, Λακωνίας, Λάρισας, Λασιθίου, Λέσβου, Λευκάδας, Μαγνησίας, Μεσσηνίας, Ξάνθης, Πέλλας, Πιερίας, Πρεβέζης, Ρεθύμνης, Ροδόπης, Σάμου, Σερρών, Τρικάλων, Φθιώτιδας, Φλώρινας, Φωκίδας, Χαλκιδικής, Χανίων και Χίου.
 Οι ενδιαφερόμενοι θα κληθούν να συμπληρώσουν και να υποβάλουν αποκλειστικά ηλεκτρονικά την αίτηση – υπεύθυνη δήλωση ΕΝΤΥΠΟ ΑΣΕΠ ΣΟΧ.6 μέσω των Ηλεκτρονικών Υπηρεσιών της Διαδικτυακής Πύλης του ΟΑΕΔ ( www.oaed.gr ). Κάθε υποψήφιος δικαιούται να υποβάλει μία μόνο αίτηση. Η προθεσμία υποβολής των αιτήσεων είναι δέκα (10) ημέρες (υπολογιζόμενες ημερολογιακά) και αρχίζει από την επόμενη ημέρα της τελευταίας δημοσίευσης της παρούσας σε δύο (2) ημερήσιες ή εβδομαδιαίες τοπικές εφημερίδες ή της ανάρτησής της στο κατάστημα της υπηρεσίας μας, στα καταστήματα αυτής, όπου προκηρύσσονται οι ανωτέρω θέσεις καθώς και στο χώρο των ανακοινώσεων των δημοτικών καταστημάτων των δήμων, στους οποίους αυτά εδρεύουν, εφόσον η ανάρτηση είναι τυχόν μεταγενέστερη της δημοσίευσης στις εφημερίδες. Η ανωτέρω προθεσμία λήγει με την παρέλευση ολόκληρης της τελευταίας ημέρας και εάν αυτή είναι, κατά νόμο, εξαιρετέα (δημόσια αργία) ή μη εργάσιμη, τότε η λήξη της προθεσμίας μετατίθεται την επόμενη εργάσιμη ημέρα.
 ▪ Υποβολή αιτήσεως μετά την καταληκτική ημερομηνία που θα ορισθεί με Ανακοίνωση της Διοικήτριας του ΟΑΕΔ δεν είναι δυνατή.
 ▪ Αιτήσεις που υποβάλλονται με οποιονδήποτε άλλο τρόπο και όχι μέσω των Ηλεκτρονικών Υπηρεσιών της διαδικτυακής πύλης του ΟΑΕΔ δεν εξετάζονται.
 Οι υποψήφιοι υποχρεούνται εντός της προθεσμίας ηλεκτρονικής υποβολής των αιτήσεων, να προσκομίσουν αυτοπροσώπως ή με άλλο εξουσιοδοτημένο από αυτούς πρόσωπο, εφόσον η εξουσιοδότηση φέρει την υπογραφή τους θεωρημένη από δημόσια αρχή ή να αποστείλουν ταχυδρομικά με συστημένη επιστολή στην αρμόδια υπηρεσία στη διεύθυνση: Διεύθυνση Διοικητικού ΟΑΕΔ, Εθνικής Αντίστασης 8, ΑΛΙΜΟΣ, Τ.Κ.17456, όλα τα απαιτούμενα δικαιολογητικά, συνημμένα στην υπογεγραμμένη εκτυπωθείσα αίτησή τους. Υποχρεωτικά στο φάκελο αποστολής πρέπει να αναγράφονται: τα στοιχεία του αιτούντος και ο αριθμός πρωτοκόλλου, με την ένδειξη “Αίτηση για την ανακοίνωση της υπ' αρ.πρωτ. ΣΟΧ1/2018”. Το εμπρόθεσμο των αιτήσεων κρίνεται με βάση της ημερομηνία που φέρει ο φάκελος αποστολής, ο οποίος μετά την αποσφράγισή του επισυνάπτεται στην αίτηση των υποψηφίων.
 Δείτε εδώ την προκήρυξη που δημοσιεύσε ο Πανελλήνιος Σύλλογος Υπαλλήλων ΟΑΕΔ τ. ΟΕΚ τ. ΟΕΕ
 2018-02-26 20:42:35
 Ετικέτες: ΟΑΕΔ, Θέσεις Εργασίας


text:
ΑΕΔ 25/2012 (Τόκος υπερημερίας οφειλών Δημοσίου) (με σχόλιο Χριστίνας Φατούρου) – constitutionalism.gr
 Λέξεις-Κλειδιά: αρχή της ισότητας • Προνόμια Δημοσίου • τόκος υπερημερίας • δικαίωμα στην ιδιοκτησία
 Ρ. Ασημακοπούλου, Πρόεδρος, Εισηγητής Κ.-Π. Ευστρατίου
 1. Επειδή, με την 2812/2011 απόφαση της Ολομέλειας του Ελεγκτικού Συνεδρίου παραπέμφθηκε στο Ανώτατο Ειδικό Δικαστήριο, κατά τα άρθρα 100 παρ. 1 περ. ε ́ του Συντάγματος και 48 παρ. 2 του Κώδικα περί του Ανωτάτου Ειδικού Δικαστηρίου, αμφισβήτηση ως προς την ουσιαστική συνταγματικότητα της διατάξεως του άρθρου 21 του Κώδικα των νόμων περί δικών του Δημοσίου (κ.δ. της 26.6/10.7.1944), η οποία ανέκυψε με την έκδοση αντίθετων αποφάσεων της Ολομέλειας του Ελεγκτικού Συνεδρίου και του Αρείου Πάγου.
 2. Επειδή, η υπόθεση νομίμως φέρεται προς συζήτηση, εφόσον, όπως προκύπτει από τα σχετικά αποδεικτικά επιδόσεως και έγγραφα, έχει τηρηθεί η νόμιμη προδικασία με τις δημοσιεύσεις και κοινοποιήσεις που προβλέπονται από τις διατάξεις των άρθρων 10 παρ. 2, 49 παρ. 2 και 50 παρ. 1 και 2 του κυρωθέντος με το άρθρο πρώτο του ν. 345/1976 Κώδικα περί του Ανωτάτου Ειδικού Δικαστηρίου (ΦΕΚ Α ́ 141). 3. Επειδή, από τις διατάξεις των άρθρων 100 παρ. 1 περ. ε ́ του Συντάγματος και 48 παρ. 2 του Κώδικα περί του Ανωτάτου Ειδικού Δικαστηρίου προκύπτει ότι το Ανώτατο Ειδικό Δικαστήριο (Α.Ε.Δ.) έχει δικαιοδοσία προς άρση αμφισβητήσεως ως προς την έννοια ή την ουσιαστική συνταγματικότητα διατάξεως τυπικού νόμου, όταν υπάρχει αφενός μεν ταυτότητα της διατάξεως του τυπικού νόμου που ερμηνεύθηκε από τα ανώτατα δικαστήρια και αφετέρου αντίθεση στις ερμηνείες που δόθηκαν ή αντίθεση ως προς την κρίση ότι η νομοθετική αυτή διάταξη είναι ή όχι σύμφωνη προς συνταγματικές διατάξεις (βλ. Α.Ε.Δ. 25/1993, 34/1993, 29/1999, 10/2005, 3/2007, 9/2009, 1, 2/2012). Αντιθέτως, δεν υπάγεται στη δικαιοδοσία του Ανωτάτου Ειδικού Δικαστηρίου, οι περιπτώσεις της οποίας ορίζονται περιοριστικά, η άρση της αμφισβητήσεως ως προς τη συμφωνία διατάξεως τυπικού νόμου με διατάξεις υπέρτερης ισχύος κατά το άρθρο 28 του Συντάγματος (βλ. Α.Ε.Δ. 1, 2/2012).
 4. Επειδή, στην προκειμένη περίπτωση, το Ελεγκτικό Συνέδριο, με την 2812/2011 απόφαση της Ολομέλειάς του (παραπεμπτική), που εκδόθηκε επί αιτήσεως αναιρέσεως του .... κατά του Ελληνικού Δημοσίου, νομίμως εκπροσωπουμένου από τον Υπουργό των Οικονομικών, και της 469/2008 αποφάσεως του ΙΙ Τμήματος του Ελεγκτικού Συνεδρίου, έκρινε ότι η διάταξη του άρθρου 21 του Κώδικα των νόμων περί δικών του Δημοσίου (κ.δ. της 26.6/10.7.1944), καθ’ όσον αφορά στο θεσπιζόμενο ύψος 6% του επιτοκίου για οφειλές του Δημοσίου, αντίκειται στα άρθρα 4 παρ. 1, 20 παρ. 1 και 25 παρ. 1 του Συντάγματος και ότι, ως εκ τούτου, ισχύει και για τις οφειλές του Δημοσίου το εκάστοτε ισχύον, υψηλότερο του 6%, επιτόκιο υπερημερίας, όπως αυτό ορίζεται, σύμφωνα με το άρθρο 293 του Α.Κ. και το άρθρο 15 παρ. 5 του ν. 876/1979, με πράξη του Υπουργικού Συμβουλίου. Αντιθέτως, ο Άρειος Πάγος, με τις 1127/2010 και 1128/2010 αποφάσεις του, είχε κρίνει ότι η προαναφερθείσα διάταξη του άρθρου 21 του Κώδικα των νόμων περί δικών του Δημοσίου δεν προσκρούει στα άρθρα 4 παρ. 1 και 20 παρ. 1 του Συντάγματος. Με τα δεδομένα αυτά, συντρέχει περίπτωση αμφισβητήσεως ως προς την


text:
ουσιαστική συνταγματικότητα διατάξεως τυπικού νόμου και συγκεκριμένα εκείνης του άρθρου 21 του Κώδικα των νόμων περί δικών του Δημοσίου από την έκδοση αντίθετων αποφάσεων της Ολομέλειας του Ελεγκτικού Συνεδρίου και του Αρείου Πάγου, για την άρση της οποίας ιδρύεται δικαιοδοσία του Ανωτάτου Ειδικού Δικαστηρίου, κατ’ εφαρμογή των άρθρων 100 παρ. 1 περ. ε ́ του Συντάγματος και 48 παρ. 2 του Κώδικα περί του Α.Ε.Δ..
 5. Επειδή, με το άρθρο 1 του νόμου ΧΛ ́/1877 «περί υπερημερίας του Δημοσίου και παραγραφής των κατ’ αυτού αγωγών» (ΦΕΚ 47) ορίσθηκε ότι «Ο νόμιμος εξ υπερημερίας τόκος πάσης του Δημοσίου οφειλής ορίζεται εις 8%, πλην εάν άλλως ωρίσθη δια συμβάσεων ή ειδικών νόμων ... Ο ειρημένος τόκος άρχεται από της επιδόσεως της αγωγής. ...». Η πρώτη παράγραφος της ανωτέρω διατάξεως αντικαταστάθηκε με το άρθρο 1 του νόμου ΓΤΟΕ ́ (υπ’ αριθ. 3375)/1909 (ΦΕΚ 240/16.10.1909) ως εξής : «Ο νόμιμος και ο της υπερημερίας τόκος πάσης του Δημοσίου οφειλής ορίζεται εις 6% ετησίως, πλην αν άλλως ωρίσθη δια συμβάσεως ή ειδικού νόμου». Η διάταξη αυτή απετέλεσε το άρθρο 21 του κανονιστικού (κωδικοποιητικού) διατάγματος της 26.6/10.7.1944 «περί κώδικος των νόμων περί δικών του Δημοσίου» (ΦΕΚ 139), διατηρήθηκε δε σε ισχύ με τη διάταξη του τελευταίου εδαφίου του άρθρου 109 του Εισαγωγικού Νόμου του Αστικού Κώδικος, ο οποίος άρχισε να ισχύει από 23.2.1946 (βλ. άρθρο 1 παρ. 1 του ν.δ/τος της 7/10.5.1946 «περί αποκαταστάσεως του Αστικού Κώδικος και του Εισαγωγικού αυτού Νόμου», ΦΕΚ Α ́ 151). 6. Επειδή, εξάλλου, για τους ιδιώτες οφειλέτες, το επιτόκιο καθοριζόταν ως εξής : Με το άρθρο μόνο του από 21.8.1946 β.δ/τος (ΦΕΚ Α ́ 243) το ποσοστό του νομίμου ή εξ υπερημερίας οφειλομένου τόκου ορίσθηκε σε 12%. Στη συνέχεια με το άρθρο 15 παρ. 5 του ν. 876/1979 (ΦΕΚ Α ́ 48) ορίσθηκε ότι «... το ποσοστόν του νομίμου και εξ υπερημερίας οφειλομένου τόκου, ... ορίζονται εκάστοτε δια πράξεως του Υπουργικού Συμβουλίου, μετά πρότασιν της Νομισματικής Επιτροπής, ...». Η αρμοδιότητα αυτή καθορισμού του επιτοκίου μεταβιβάσθηκε στην Τράπεζα της Ελλάδος με το άρθρο 1 του ν. 1266/1982 (ΦΕΚ Α ́ 81) και ορίσθηκε ότι ασκείται με πράξεις του Διοικητή της ή οργάνων της εξουσιοδοτημένων από τον Διοικητή, στο πλαίσιο της κυβερνητικής πολιτικής. Τέλος, με το άρθρο 3 παρ. 2 του ν. 2842/2000 (ΦΕΚ Α ́ 207) ορίσθηκε ότι «Οι αναφορές σε θεσπιζόμενα από την Τράπεζα της Ελλάδος επιτόκια, που υπάρχουν σε νομοθετικές, διοικητικές, κανονιστικές διατάξεις ... αντικαθίστανται από αναφορές στα αντίστοιχα επιτόκια της Ευρωπαϊκής Κεντρικής Τράπεζας. ...». Το εκάστοτε ισχύον με βάση τις διατάξεις αυτές επιτόκιο ήταν ανώτερο του 6% (κυμανθέν ειδικότερα, από το έτος 1995 έως 31.12.2011, μεταξύ 32%, το έτος 1995, και 8,75%, στις 14.12.2011).
 10. Επειδή, η θέσπιση και η διατήρηση σε ισχύ για τόσο μεγάλο χρονικό διάστημα (ουσιαστικά από το 1877) ρυθμίσεως, κατά την οποία το καταβαλλόμενο από το Δημόσιο, με την ιδιότητα του οφειλέτη, ποσοστό τόκου υπερημερίας είναι μικρότερο εκείνου που έχουν υποχρέωση να καταβάλλουν οι ιδιώτες οφειλέτες, δικαιολογείται από το γεγονός ότι, όπως προκύπτει από τα εκτεθέντα στην προηγούμενη σκέψη, καθ’ όλο το διάστημα αυτό


text: το Ελληνικό Κράτος έχει διέλθει από διαδοχικές σοβαρές δημοσιονομικές κρίσεις, οι οποίες έχουν διαρκέσει για μεγάλα χρονικά διαστήματα, αλλά και των οποίων οι επιπτώσεις επεκτείνονται και σε περιόδους, κατά τις οποίες η οικονομική κατάσταση βελτιώνεται και οι συγκυρίες είναι ευνοϊκές για την ανάπτυξη της χώρας. Ενόψει τούτου, η κρινόμενη διάταξη του άρθρου 21 του Κώδικα των νόμων περί δικών του Δημοσίου εισάγει επιτρεπτή υπέρ του Δημοσίου προνομιακή μεταχείριση, η οποία αποβλέπει στην ορθή άσκηση της δημοσίας εξουσίας μέσω της διαφυλάξεως της δημοσιονομικής ισορροπίας και της περιουσίας του Κράτους, με σκοπό την εκπλήρωση των, κατά το Σύνταγμα και τους νόμους, υποχρεώσεών του έναντι των πολιτών, και, ως εκ τούτου, δεν αντίκειται στο άρθρο 4 παρ. 1 του Συντάγματος, εφόσον, υπό τις ανωτέρω περιστάσεις, η συνταγματική αυτή διάταξη δεν έχει πεδίο εφαρμογής, σύμφωνα με τα εκτεθέντα στην όγδοη σκέψη. Ειδικότερα, η θεσπιζόμενη με την ανωτέρω διάταξη του Κώδικα των νόμων περί δικών του Δημοσίου ρύθμιση, η οποία αποβλέπει στον περιορισμό της αυξήσεως του κρατικού χρέους από τόκους για ληξιπρόθεσμες οφειλές, υπαγορεύεται από την ανάγκη προστασίας της δημοσιονομικής ισορροπίας και της περιουσίας του Κράτους, στην δημιουργία της οποίας συμβάλλουν με την καταβολή φόρων οι φορολογούμενοι πολίτες και στην εξυπηρέτηση των οποίων πρέπει, κατά το Σύνταγμα και τους νόμους, να αποβλέπει η διαχείριση της εν λόγω περιουσίας, δεδομένου και ότι σε περιόδους σοβαρών δημοσιονομικών κρίσεων, όπως οι προαναφερόμενες, καθίσταται αναγκαία η εξασφάλιση της δυνατότητας υπολογισμού εκ των προτέρων της επιβαρύνσεως του Δημοσίου από τόκους για τις οφειλές του, ώστε να είναι τούτο σε θέση να προβλέψει, με τη μεγαλύτερη, κατά το δυνατόν, ακρίβεια, τις επιπτώσεις από την καθυστέρηση εξοφλήσεως των οφειλών του και να προνοήσει για την εξασφάλιση των αναγκαίων εσόδων για την εξόφλησή τους κατά την κατ’ έτος κατάρτιση του κρατικού προϋπολογισμού. Ενόψει δε του σκοπού, στην εξυπηρέτηση του οποίου αποβλέπει η ανωτέρω διάταξη, και λαμβανομένων υπόψη και των συνθηκών που ίσχυσαν καθ’ όλη την διάρκεια ισχύος αυτής και εξακολουθούν να ισχύουν, η θέσπιση με αυτήν επιτοκίου 6% για τις οφειλές του Δημοσίου δεν αντίκειται ούτε και προς την κατοχυρωμένη με το άρθρο 25 παρ.1 εδ.δ’ του Συντάγματος αρχή της αναλογικότητας, εφόσον το μέτρο αυτό, που έχει ως σκοπό να περιορίσει τις οφειλές του Δημοσίου από τόκους και, επομένως, να αποτρέψει την αύξηση του κρατικού χρέους, είναι κατάλληλο και δεν υπερβαίνει το μέτρο που είναι αναγκαίο για την επίτευξη του εν λόγω σκοπού. Περαιτέρω, η επίμαχη ρύθμιση δεν μπορεί να θεωρηθεί ότι αντίκειται ούτε στην διάταξη της παρ. 5 του άρθρου 4 του Συντάγματος, κατά την οποία «οι Ελληνες πολίτες συνεισφέρουν χωρίς διακρίσεις στα δημόσια βάρη ανάλογα με τις δυνάμεις τους». Και τούτο ενόψει του γεγονότος ότι από τα ανωτέρω εκτεθέντα προκύπτει ότι, για την αντιμετώπιση των κατά καιρούς δημοσιονομικών προβλημάτων, έχουν ληφθεί διάφορα μέτρα, που επιβαρύνουν διάφορες και μεγάλες κατηγορίες πολιτών, όπως μειώσεις αποδοχών, σε ορισμένες, μάλιστα, περιπτώσεις ακόμη και αναδρομικές, και συντάξεων, αύξηση υφισταμένων φόρων, επιβολή νέων φόρων και εκτάκτων εισφορών, ο καθορισμός δε του επιμάχου ευνοϊκού για το Δημόσιο ποσοστού τόκου υπερημερίας δεν συνιστά, στο πλαίσιο πάντως των ανωτέρω ρυθμίσεων,


text:
παραβίαση της συνταγματικής αυτής διατάξεως.
 12. [μειοψηφία] Επειδή, μειοψήφησαν τα μέλη του Δικαστηρίου Παναγιώτα Καρλή, και Θεόδωρος Φορτσάκης, τα οποία διετύπωσαν την ακόλουθη γνώμη : Με το άρθρο 4 παρ. 1 του Συντάγματος δεν καθιερώνεται, κατ’ αρχήν, ισότητα μεταξύ ιδιωτών και του Δημοσίου, όταν τα όργανα του τελευταίου εκδίδουν πράξεις κατ’ ενάσκηση δημοσίας εξουσίας. Η διάταξη, όμως, αυτή έχει πεδίο εφαρμογής και σε σχέσεις δημοσίου δικαίου, αν το Δημόσιο εξοπλίζεται αδικαιολόγητα, έναντι των ιδιωτών, με προνόμια δικονομικού περιεχομένου ή αν, με συγκεκριμένη ουσιαστικού περιεχομένου ρύθμιση, που δεν ανάγεται στην άσκηση δημοσίας εξουσίας από τα όργανα του Δημοσίου, θεσπίζεται υπέρ αυτού έναντι των ιδιωτών αδικαιολόγητη προνομιακή μεταχείριση, χωρίς να συντρέχει προς τούτο λόγος δημόσιου συμφέροντος. Τέτοια αδικαιολόγητη προνομιακή μεταχείριση συνιστά η διαφορετική, υπέρ του Δημοσίου, μεταχείριση ομοειδών απαιτήσεων με χρηματικό περιεχόμενο, όπως είναι η θεσπιζόμενη με το άρθρο 21 του Κώδικα των νόμων περί δικών του Δημοσίου διαφοροποίηση μεταξύ του γενικώς ισχύοντος επιτοκίου, νόμιμου και υπερημερίας, και του αντίστοιχου επιτοκίου για τις οφειλές του Δημοσίου προς ιδιώτες, εφόσον δεν συντρέχει λόγος δημόσιου συμφέροντος που θα δικαιολογούσε τη διαφοροποίηση αυτή. Τέτοιο δε λόγο δεν συνιστά το ταμειακό απλώς συμφέρον του Δημοσίου ακόμη και αν συνδεθεί με τις δημοσιονομικές ανάγκες της Χώρας. Και τούτο διότι, ανεξαρτήτως αν τέτοια προνομιακή υπέρ του Δημοσίου ρύθμιση είναι συμβατή με την ανάγκη δημιουργίας συνθηκών εμπιστοσύνης για την οικονομική ανάπτυξη της Χώρας, πάντως, η εν λόγω διαφοροποίηση αντίκειται όχι μόνο στην παρ. 1 του άρθρου 4 του Συντάγματος, αλλά και στην ειδικότερη διάταξη της παρ. 5 του ίδιου άρθρου, με την οποία ορίζεται ότι «οι Έλληνες πολίτες συνεισφέρουν χωρίς διακρίσεις στα δημόσια βάρη ανάλογα με τις δυνάμεις τους». Η τελευταία αυτή συνταγματική διάταξη δεν επιτάσσει, μόνο, την αναλογική κατανομή των δημοσίων βαρών στο κοινωνικό σύνολο, αλλά και απαγορεύει στο νομοθέτη να προβαίνει, χωρίς αποχρώντα λόγο, σε ρυθμίσεις που έχουν ως αποτέλεσμα την επίρριψη ιδιαίτερων βαρών σε ορισμένα μέλη αυτού, όταν τα βάρη αυτά προέρχονται από την παράνομη και ζημιογόνο δράση οργάνων του Δημοσίου κατά την άσκηση της δημόσιας εξουσίας που τους έχει ανατεθεί. Θα παραβίαζε δε την εν λόγω συνταγματική διάταξη η, κατ’ επίκληση των εκτάκτων αναγκών διασφαλίσεως της δημοσιονομικής ισορροπίας του Κράτους, επίρριψη όχι σε βάρος του κοινωνικού συνόλου αλλά σε βάρος συγκεκριμένου προσώπου, προς το οποίο το Κράτος έχει οφειλές, της υποχρεώσεως να ανέχεται την εξόφληση των προς αυτό οφειλών του με επιτόκιο μικρότερο από το ισχύον στις λοιπές χρηματικού περιεχομένου συναλλαγές. Κατ’ ακολουθία των ανωτέρω, οι έκτακτες δημοσιονομικές ανάγκες μπορούν μεν να θεμελιώσουν την προσφυγή σε έκτακτα μέτρα δημοσιονομικής προσαρμογής, όχι όμως και να αποτελέσουν συνταγματικό έρεισμα για μια πάγια προνομιακή υπέρ του Δημοσίου ρύθμιση που επιρρίπτει σε συγκεκριμένο ιδιώτη τον κίνδυνο οικονομικής βλάβης από παράνομη δράση των οργάνων του Δημοσίου. Συνεπώς, η διάταξη του άρθρου 21 του Κώδικα των νόμων περί δικών του Δημοσίου αντίκειται στις διατάξεις των παραγράφων 1 και 5 του άρθρου 4 του Συντάγματος.
 13. Επειδή, μειοψήφησε, επίσης, το μέλος του Δικαστηρίου Γεώργιος Αρχανιωτάκης, ο οποίος διετύπωσε την ακόλουθη άποψη: Εν πρώτοις, η συνταγματικότητα διατάξεως ουσιαστικού ή δικονομικού νόμου αποτελεί εξ


text: ορισμού έννοια ενιαία, αδιάσπαστη και διαχρονική, ώστε να μη νοείται η ίδια διάταξη νόμου να είναι κατά χρονικές περιόδους άλλοτε συνταγματική και άλλοτε αντισυνταγματική, ανάλογα με τις εναλλασσόμενες κοινωνικοοικονομικές συνθήκες, εννοείται εφόσον αυτές δεν οδήγησαν ήδη σε συνταγματική τροποποίηση και μεταβολή. Συνεπώς, θεμελίωση της συνταγματικότητας με επίκληση τέτοιων μεταβαλλόμενων συνθηκών, έστω και έκτακτων, δεν μπορεί να γίνει δεκτή. Περαιτέρω, κατά την άποψη που πλειοψήφησε, επιτρέπεται στον κοινό νομοθέτη να διασπά, κατ’ εξαίρεση, την αρχή της κατά το άρθρο 4 παρ. 1 του Συντάγματος ισότητας όταν αυτό επιβάλλεται από λόγους γενικότερου δημοσίου συμφέροντος, άποψη που θεμελιώνεται γενικώς με επίκληση της γενικής αρμοδιότητας της κατά το άρθρο 26 του Συντάγματος νομοθετικής λειτουργίας. Όμως, ο κατ’ εξαίρεση περιορισμός του αντίστοιχου προς την αρχή της ισότητας ατομικού δικαιώματος οριοθετείται μόνο από τη διάταξη του άρθρου 25 παρ. 1 εδ. δ ́ του Συντάγματος σύμφωνα με την οποία “οι κάθε είδους περιορισμοί που μπορούν κατά το Σύνταγμα να επιβληθούν στα δικαιώματα αυτά πρέπει να προβλέπονται είτε απευθείας από το Σύνταγμα είτε από νόμο, εφόσον υπάρχει επιφύλαξη υπέρ αυτού και να σέβονται την αρχή της αναλογικότητας”. Ούτε όμως οι διατάξεις των άρθρων 4 παρ. 1 και 2 του Συντάγματος ούτε άλλη γενική διάταξη αυτού εισάγουν περιορισμό της αρχής και του αντίστοιχου συνταγματικού δικαιώματος ούτε περιέχουν επιφύλαξη υπέρ του νόμου, η οποία θα καθιστούσε σύμφωνη με το Σύνταγμα την περιοριστική παρέμβαση του κοινού νομοθέτη. Επομένως, περιορισμός της αρχής της ισότητας και των ειδικότερων εκφάνσεών της και του αντίστοιχου περιεχομένου συνταγματικού δικαιώματος δεν είναι επιτρεπτός με διάταξη νόμου σε οποιαδήποτε άλλη περίπτωση και για οποιοδήποτε λόγο, συνεπώς ούτε με την επίκληση του «γενικότερου κοινωνικού ή δημόσιου συμφέροντος», το οποίο άλλωστε θεσμοθετείται από το ισχύον Σύνταγμα όχι ως γενικός λόγος περιορισμού ατομικών συνταγματικών δικαιωμάτων, αλλά μόνο ως ειδικός λόγος σε σχέση με συγκεκριμένα δικαιώματα ή την άσκησή τους. Θα ήταν άλλωστε και ερμηνευτικά ανακόλουθο, η αρχή της ισότητας και το αντίστοιχου περιεχομένου συνταγματικό δικαίωμα, ενώ παραμένουν αλώβητα στις περιοριστικά αναφερόμενες στο άρθρο 48 του Συντάγματος ακραίες συνθήκες (πόλεμος, επιστράτευση κλπ), να περιορίζονται από το ασαφούς περιεχομένου «γενικότερο κοινωνικό ή δημόσιο συμφέρον» σε ολιγότερο ακραίες συνθήκες. Η διάταξη του άρθρου 21 του κ.δ. 26.6/10.7.1944 με το ανωτέρω περιεχόμενό της έχει ευρύτατο πεδίο εφαρμογής, καταλαμβάνοντας προεχόντως κάθε χρηματική οφειλή από κάθε αδιακρίτως αμφοτεροβαρή σύμβαση, διοικητική ή ιδιωτικού δικαίου. Σε μια τέτοια σύμβαση, χαρακτηριστικά της οποίας είναι ως γνωστόν ο αιτιώδης χαρακτήρας της και η αλληλεξάρτηση παροχής και αντιπαροχής, η ανωτέρω διάταξη απολήγει στην αδικαιολόγητη άνιση αντιμετώπιση των συμβαλλομένων και στην ανατροπή των εν λόγω νομικών χαρακτηριστικών της σύμβασης, αφού, σε περίπτωση αθέτησης της ίδιας σύμβασης, παροχή και αντιπαροχή καταλήγει να διαφοροποιούνται κατά μέγεθος ανάλογα με το αν η αθέτηση γίνεται από το Δημόσιο ή τον αντισυμβαλλόμενό του ιδιώτη. Και τούτο, επειδή επί πρωτογενών χρηματικών απαιτήσεων ο κατ’ άρθρο 345 ΑΚ τόκος υπερημερίας, επερχόμενος με μόνη την υπερημερία (συνεπώς και χωρίς όχληση του οφειλέτη, ιδίως σε περίπτωση καθορισμού δήλης ημέρας προς εκπλήρωση), καλύπτει αφηρημένως την κατά τη γενικότερη διάταξη του άρθρου 343 § 1 ΑΚ ζημία από την καθυστερημένη εκπλήρωση. Ενώ, επί


text:
χρηματικών απαιτήσεων προς καταβολή δευτερογενούς αποζημίωσης (ΑΚ 382, 383), ο τόκος, συμπληρώνοντας και πάλι κατά τρόπο αφηρημένο το μέγεθος της αποζημίωσης-θετικού διαφέροντος (αντί της παροχής) κατά το διάστημα που μεσολαβεί από την άσκηση (ή έστω από τη συζήτηση) της αγωγής μέχρι την εξόφληση, επέχει τη θέση της παροχής, με συνέπεια και τότε να οφείλεται η ισόποση αντιπαροχή. Ενόψει τούτων, στο πλαίσιο της αμφοτεροβαρούς συμβάσεως σε περίπτωση αθέτησης συμβατικής υποχρέωσης τόσο από την πλευρά του Δημοσίου όσο και από την πλευρά του αντισυμβαλλόμενου ιδιώτη, εκείνο θα λάβει πλήρη την συμφωνημένη αντιπαροχή, ενώ θα καταβάλει παροχή μειωμένη κατά το ύψος της διαφοράς του τόκου, λόγω του υπολογισμού του με βάση το μειωμένο επιτόκιο, αποτέλεσμα που προσκρούει όχι μόνο στη συνταγματική αρχή της ισότητας των συμβαλλομένων, αλλά και στη συνταγματική αρχή της αυτονομίας της ιδιωτικής βούλησης. Κατά ακολουθία των ανωτέρω, η άνω διάταξη προσκρούει στην κατά το άρθρο 4 παρ. 1 και 2 του Συντάγματος αρχή της ισότητας, αφού διαφοροποιεί το ύψος της ελευθέρως συμφωνούμενης (κατά το άρθρο 5 § 1 του Συντ.) παροχής κάθε συμβαλλομένου, ανάλογα με το αν αυτός είναι το Δημόσιο ή ιδιώτης. Επομένως, η εν λόγω διάταξη είναι αντισυνταγματική ήδη από την έναρξη ισχύος του Συντάγματος και μάλιστα ανεξάρτητα από το αν η ρύθμισή της υπηρετεί ή όχι το γενικότερο δημόσιο συμφέρον, προδήλου όντος ότι κατά την αξιολόγηση του συνταγματικού νομοθέτη το δημόσιο συμφέρον δεν προάγεται παρά μόνο με την τήρηση της αρχής και τον απόλυτο σεβασμό του αντίστοιχου συνταγματικού δικαιώματος. Με την έννοια αυτή, η εξέταση της συνταγματικότητας και υπό το πρίσμα της συνδρομής ή μη γενικότερου δημόσιου συμφέροντος παρίσταται ως αλυσιτελής. Αλλά και υπό την εκδοχή ότι η κατά το άρθρο 4 παρ. 1 του Συντ. αρχή και το εντεύθεν συνταγματικό δικαίωμα μπορούν κατ’ εξαίρεση να περιορίζονται για λόγους δημόσιου συμφέροντος, η υπό κρίση διάταξη του άρθρου 21 παραμένει αντισυνταγματική, αφού λόγο δημόσιου συμφέροντος δεν συνιστά το ταμειακό συμφέρον του Δημοσίου, ακόμη και αν συνδεθεί με τις δημοσιονομικές ανάγκες της Χώρας. Πέραν τούτου, η ίδια διάταξη αντί να υπηρετεί απολήγει να μάχεται το γενικότερο δημόσιο συμφέρον. Πρώτον, επειδή ωθεί τους αντισυμβαλλομένους του Δημοσίου, ημεδαπούς και αλλοδαπούς, να καθορίζουν την αξία των προσφερόμενων αγαθών ή υπηρεσιών σε πολύ υψηλότερα επίπεδα απ’ ό,τι στις συναλλαγές τους με ιδιώτες ή με άλλες Χώρες, με συνέπεια αντί την προστασία ή την αύξηση της δημόσιας περιουσίας, τη μείωσή της, λόγω της ανάληψης αυξημένων συμβατικών υποχρεώσεων. Δεύτερον, επειδή, παρέχοντας το φαινομενικό οικονομικό κίνητρο των ελαφρότερων συνεπειών, ωθεί το Δημόσιο να μην τηρεί τις συμβατικές του υποχρεώσεις, με συνέπεια να πλήττεται καίρια το διεθνές κύρος της Χώρας, με περαιτέρω οδυνηρές οικονομικές επιπτώσεις. Τρίτον, επειδή όχι μόνο δεν ενισχύει αλλά αναιρεί την αναγκαία για την ύπαρξη κάθε κράτους δικαίου σχέση εμπιστοσύνης μεταξύ του Δημοσίου και των πολιτών του. Σε κάθε περίπτωση, οι ειρημένες διαφοροποιήσεις του υπό κρίση άρθρου 21 αντίκεινται όχι μόνο στην παρ. 1 του άρθρου 4 του Συντάγματος, αλλά και στην ειδικότερη διάταξη της παρ. 5 του ίδιου άρθρου, σύμφωνα με τα εκτιθέμενα στην προηγούμενη σκέψη.
 14. Επειδή, εξάλλου, η διάταξη του άρθρου


text:
21 του Κώδικα των νόμων περί δικών του Δημοσίου δεν αντίκειται αυτή καθ’ εαυτή στο άρθρο 17 του Συντάγματος, διότι – εκτός του ότι, κατά τα εκτεθέντα στην δέκατη σκέψη, αποβλέπει στην επίτευξη σκοπού δημοσίου συμφέροντος, συνισταμένου στην προστασία της δημοσιονομικής ισορροπίας και της περιουσίας του Κράτους – εν πάση περιπτώσει δεν επιφέρει περιορισμό, ούτε πολύ περισσότερο στέρηση περιουσιακού δικαιώματος, αφού μόνη η πρόβλεψη, με βάση τις μνημονευόμενες στην έκτη σκέψη διατάξεις, μεγαλύτερου επιτοκίου για τις οφειλές των ιδιωτών έναντι του επιτοκίου που ισχύει για τις οφειλές του Δημοσίου δεν ιδρύει περιουσιακό δικαίωμα των δανειστών του Δημοσίου για την καταβολή τόκων με βάση το μεγαλύτερο αυτό επιτόκιο, εφόσον το επιτόκιο αυτό δεν είναι εφαρμοστέο για τις οφειλές του Δημοσίου. Περιουσιακό δικαίωμα, προστατευτέο κατά το άρθρο 17 του Συντάγματος, θα εγεννάτο μόνον στην περίπτωση που είχε αναγνωρισθεί ότι ήταν εφαρμοστέο σε συγκεκριμένη απαίτηση το ανωτέρω, υψηλότερο, επιτόκιο. Ενόψει των ανωτέρω, είναι απορριπτέα ως αβάσιμα τα προβαλλόμενα με το από 29.5.2012 υπόμνημα της συνεχίζουσας την κύρια δίκη καθολικής διαδόχου του αναιρεσείοντος στην εν λόγω δίκη περί παραβάσεως του άρθρου 17 του Συντάγματος, ανεξαρτήτως του ότι η διάταξη του τελευταίου εδαφίου της παρ. 4 του εν λόγω άρθρου 17, της οποίας γίνεται ειδικότερα επίκληση με το ανωτέρω υπόμνημα (κατά το οποίο εδάφιο «Η αποζημίωση δεν υπόκειται, ως αποζημίωση, σε κανένα φόρο, κράτηση ή τέλος»), αφορά την αποζημίωση επί στερήσεως της ιδιοκτησίας, περίπτωση περί της οποίας δεν πρόκειται εν προκειμένω, κατά τα προεκτεθέντα.
 Τα μέλη του Δικαστηρίου Αντώνιος Αθηναίος και Ευφημία Λαμπροπούλου διετύπωσαν την εξής συγκλίνουσα γνώμη: Η διάταξη του άρθρου 21 του Κώδικα των νόμων περί δικών του Δημοσίου δεν αντίκειται στο άρθρο 17 του Συντάγματος, διότι αποβλέπει στην προστασία της περιουσίας του Δημοσίου, η οποία είναι αναγκαία, προκειμένου τούτο να είναι σε θέση να εκπληρώνει το έργο, που από την φύση του έχει και συνίσταται στην εξυπηρέτηση των πολιτών. Εξάλλου, ο από το νόμο προσδιορισμός μεγαλύτερου επιτοκίου στις οφειλές των ιδιωτών δεν ιδρύει «περιουσία» του δανειστή πριν από τη γέννηση των απαιτήσεών του.
 Μειοψήφησαν τα μέλη του Δικαστηρίου Παναγιώτα Καρλή, Γεώργιος Αρχανιωτάκης και Θεόδωρος Φορτσάκης, τα οποία διετύπωσαν την ακόλουθη γνώμη : Ο νόμιμος τόκος επί του ποσού που επιδικάζεται στο νικήσαντα διάδικο με δικαστική απόφαση εμπίπτει στην έννοια της περιουσίας, η οποία προστατεύεται από το άρθρο 17 του Συντάγματος. Εξάλλου, το Δημόσιο είναι δυνατόν να διαθέτει, κατά την άσκηση των εξουσιών του, προνόμια που του επιτρέπουν να ασκεί αποτελεσματικά τις δημοσίου δικαίου αρμοδιότητές του. Μόνη, όμως, η ένταξη στην κρατική δομή δεν αρκεί, αυτή καθαυτή, να καταστήσει νόμιμη, σε κάθε περίπτωση, την εφαρμογή κρατικών προνομίων, αλλά πρέπει τούτο να είναι αναγκαίο για την καλή άσκηση των δημοσίων εξουσιών. Εξάλλου, το ταμειακό συμφέρον του Δημοσίου, ακόμη και αν συνδεθεί με τις δημοσιονομικές ανάγκες της Χώρας, δεν μπορεί, σε κάθε περίπτωση, να δικαιολογήσει την παραβίαση του δικαιώματος του ενδιαφερομένου για προστασία της περιουσίας του.
 Η αρχή της ισότητας στα δημοσιονομικά βάρη και η διαφοροποίηση του επιτοκίου Δημοσίου κι ιδιωτών.
 Σχολιασμός των ΟλΣτΕ 1620/2011 και ΑΕΔ 25/2012.
 [Αναδημοσίευση από ΘΠΔΔ 1/2013, σελ.47 επ.]
 της


text:
Χριστίνας Δ. Φατούρου, Διδάκτορος Συνταγματικού Δικαίου Παν/μίου Αθηνών, Δικηγόρου
 Ι. Πρόλογος: Το νομολογιακό πλαίσιο της ΑΕΔ 25/2012.
 Η ΑΕΔ 25/2012 προέκυψε από την αντίθεση των αποφάσεων ΟλΕΣ 2812/2011 και ΑΠ 1127-28/2010. Τα κριθέντα μ’ αυτήν, ωστόσο, αναδεικνύονται πληρέστερα μόνο εάν προσεγγισθούν με φόντο την πορεία της νομολογίας σχετικά με τη συνταγματικότητα της διαφοροποίησης του επιτοκίου που ισχύει αφενός για το Δημόσιο, αφετέρου για τους ιδιώτες. Για τις ανάγκες της εν προκειμένω παρουσίασης, λοιπόν, σκόπιμο είναι να εκτυλιχθεί η εν λόγω νομολογιακή πορεία από την παραπεμπτική στην Ολομέλεια απόφαση του Στ’ Τμήματος ΣτΕ 1620/2011 κι έπειτα.
 ΙΙ. ΟλΣτΕ 1620/2011: Από το “ταμιευτικό” στο “μείζον εθνικό” δημόσιο συμφέρον.
 Η σημασία της ΟλΣτΕ 1620/2011 έγκειται στην προσθήκη ενός καινούργιου κι επίκαιρου στοιχείου στην μέχρι πρότινος -κατά τα φαινόμενα- αποκρυσταλλωμένη νομολογία των διοικητικών δικαστηρίων σχετικά με το προνόμιο που απολαμβάνει το Δημόσιο βάσει του άρθρου 21 Κώδικα Νόμων περί Δικών Δημοσίου. Σύμφωνα με την τελευταία ρύθμιση, επί των οφειλών του Δημοσίου εφαρμόζεται ποσοστό επιτοκίου σημαντικά χαμηλότερο συγκριτικά με το γενικώς ισχύον για τις ιδιωτικές οφειλές. Το συνταγματικό ζήτημα της διαφοροποίησης των οικείων επιτοκίων είχε επιλυθεί, με τελευταίο σταθμό την ΟλΣτΕ 1663/2009, κατόπιν συναφούς απόφασης του ΕΔΔΑ [της 22ας Μαΐου 2008, υπόθεση “Μεϊδάνης κατά Ελλάδας”].
 Κατά το ΕΔΔΑ, ναι μεν «τα νομικά πρόσωπα δημοσίου δικαίου μπορούν να χαίρουν, κατά την άσκηση των καθηκόντων τους, προνομίων και ασυλιών που τους επιτρέπουν να εκτελούν αποτελεσματικά τις αποστολές τους δημοσίου δικαίου», ωστόσο «μόνο η υπαγωγή στη δομή του Δημοσίου δεν επαρκεί από μόνη της για να νομιμοποιήσει, υπό οποιεσδήποτε συνθήκες, την εφαρμογή δημόσιων προνομίων, αλλά θα πρέπει αυτή να καθίσταται αναγκαία για την ορθή άσκηση των δημοσίων καθηκόντων» (σκ.30). Ενόψει τούτων διαπιστώνεται ότι «το απλό ταμειακό συμφέρον του νομικού προσώπου δημοσίου δικαίου δεν μπορεί να εξομοιωθεί με το δημόσιο ή γενικό συμφέρον και δεν μπορεί να δικαιολογήσει την παραβίαση του δικαιώματος για σεβασμό της περιουσίας του δανειστή που επιφέρει η επίδικη ρύθμιση», δεδομένου μάλιστα ότι «η Κυβέρνηση δεν προβάλλει καμία άλλη εύλογη και αντικειμενική αιτία που θα μπορούσε να αιτιολογήσει τον διαχωρισμό ως προς τις απαιτήσεις του άρθρου 1 του Πρωτοκόλλου αριθ. 1» (σκ.31). Η ΟλΣτΕ 1663/2009, κρίνοντας παρόμοια υπόθεση, αφενός υιοθετεί και παραπέμπει στην ως άνω διαπιστωθείσα εκ μέρους του ΕΔΔΑ παραβίαση του εκ του άρθρου 1 του ΠΠΠ ΕΣΔΑ δικαιώματος στην περιουσία, αφετέρου σωρεύει στην τελευταία κρίση υπέρ της παραβίασης το άρθρο 4 παρ.1 Συντ., προϋποθέτοντας ότι η αρχή της ισότητας εφαρμόζεται και επί του πεδίου σύγκρισης των ιδιωτικών με τις σχέσεις δημοσίου δικαίου που δεν ανάγονται σε άσκηση δημόσιας εξουσία.
 Η ΟλΣτΕ 1620/2011 δεν ανατρέπει τα ως άνω κριθέντα, παρά έρχεται να προεκτείνει το νομολογιακό διάλογο ως προς τους λόγους δημοσίου συμφέροντος που είναι ικανοί να δικαιολογήσουν μία παραβίαση είτε του δικαιώματος στην περιουσία είτε της αρχής της ισότητας, προσθέτοντας δίπλα στο ανεπαρκές προς τούτο ταμιευτικό συμφέρον μία, κατά την ως άνω φρασεολογία του ΕΔΔΑ, «άλλη εύλογη και αντικειμενική αιτία». Πρόκειται για την αποκαλούμενη απ’ αυτό «δημοσιονομική ισορροπία του Κράτους», η οποία, ενόψει του εθνικού χαρακτήρα της δημοσιονομικής κρίσης και του εθνικού διακυβεύματος της μείωσης


text:
του δημοσίου χρέους, παύει να αποτελεί απλώς και μόνο ένα δημοσιονομικό στόχο. Όπως συγκεκριμένα επεξηγείται, «η διαφοροποίηση, μεταξύ του επιτοκίου που αφορά τις οφειλές του Δημοσίου και του υψηλότερου επιτοκίου που εφαρμόζεται στις οφειλές των ιδιωτών, συνεπαγόμενη τον περιορισμό του κρατικού χρέους, είναι, τουλάχιστον από το 2004, αφότου επισήμως το Ευρωπαϊκό Συμβούλιο είχε διαπιστώσει την ύπαρξη υπερβολικού ελλείμματος που συνιστούσε απειλή για τη δημοσιονομική ισορροπία της Χώρας, πλήρως δικαιολογημένη. Και τούτο διότι συμβάλλει στην επίτευξη ενός μείζονος εθνικού συμφέροντος σκοπού, εκείνου της διασφάλισης της δημοσιονομικής ισορροπίας αρχικά, ήδη δε της αποτροπής της οικονομικής κατάρρευσης της Χώρας»[1].
 ΙΙΙ. ΑΕΔ 25/2012: Από το “σύγχρονο” στο “διαχρονικό” δημόσιο συμφέρον.
 Βάσει των ανωτέρων, παρατηρείται, λοιπόν, ότι η ΟλΣτΕ 1620/2011 διεύρυνε ποιοτικά το δημόσιο συμφέρον που απαιτείται, προκειμένου να δικαιολογηθεί η διαφοροποίηση των επιτοκίων μεταξύ Δημοσίου κι ιδιωτών. Στο σημείο αυτό ακριβώς προστίθεται η σχολιαζόμενη ΑΕΔ 25/2012, η οποία προεκτείνει τη θέση της ΟλΣτΕ στον χρόνο, προσδίδοντας ακόμη μία διάσταση στον χαρακτήρα του ως άνω δημοσίου συμφέροντος: τη χρονική. Η απόφαση αυτή του ανωτάτου Δικαστηρίου επιβεβαιώνει την ήδη διαπιστωμένη από την ΟλΣτΕ σημασία της αναγκαιότητας διασφάλισης της δημοσιονομικής ισορροπίας της χώρας, επεκτείνοντάς το πίσω στο χρόνο. Ουσιαστικά, κατά την πλειοψηφούσα άποψη στην απόφαση, η Ελλάδα, έως και σήμερα, δεν υπήρξε παρά μία χώρα των δημοσιονομικών και άλλων κρίσεων και δημοσίων χρεών, όπου οι δημοσιονομικά ανώμαλες περίοδοι, που κατονομάζονται μία προς μία, επηρέαζαν τις ομαλές, με άμεσο αντίκτυπο τη συνταγματικότητα δημοσιονομικού χαρακτήρα διαφοροποιήσεων υπέρ του Δημοσίου κι έναντι των ιδιωτών. Η κρισιμότητα του δημοσίου συμφέροντος για δημοσιονομική ισορροπία του Κράτους έγκειται στην, ακόμη και διαμέσου των κρίσεων, απαίτηση για συνεχή και απρόσκοπτη λειτουργία του Κράτους, η οποία, όπως επεξηγείται στο σκεπτικό της απόφασης, λόγω της συχνότητας εμφάνισης δημοσιονομικών κρίσεων, τίθεται σε σοβαρή διακινδύνευση. Κατά την πλειοψηφία, η επίμαχη διάταξη, που «αποβλέπει στον περιορισμό της αυξήσεως του κρατικού χρέους από τόκους για ληξιπρόθεσμες οφειλές, υπαγορεύεται από την ανάγκη προστασίας της δημοσιονομικής ισορροπίας» και, αναγόμενη στις υλικές προϋποθέσεις κρατικής λειτουργίας, υπαγορεύεται επιπλέον και από την ανάγκη προστασίας «και της περιουσίας του Κράτους, στην δημιουργία της οποίας συμβάλλουν με την καταβολή φόρων οι φορολογούμενοι πολίτες και στην εξυπηρέτηση των οποίων πρέπει, κατά το Σύνταγμα και τους νόμους, να αποβλέπει η διαχείριση της εν λόγω περιουσίας».
 Την εν λόγω επιχειρηματολογία απορρίπτει η συγκλίνουσα με την πλειοψηφούσα άποψη, η οποία ακολουθεί το σκεπτικό της προηγούμενης ΟλΣτΕ 1620/2011, όπως και -ήδη- των ΑΕΔ 1-2/2012 σχετικά με το συγγενές ζήτημα της διαφοροποίησης του χρόνου παραγραφής των απαιτήσεων Δημοσίου και ιδιωτών. Κατ’ αυτό τον τρόπο, τάσσεται υπέρ της επιτακτικότητας του δημοσίου συμφέροντος με φόντο τη σύγχρονη δημοσιονομική κρίση, απορρίπτοντας το διαχρονικό σκέλος της.
 ΙV. Το επιχείρημα της ισότητας στα δημοσιονομικά βάρη...
 α.) Α’ μειοψηφούσα άποψη: ...επί παράνομης δράσης των δημοσίων οργάνων.
 Δραστικότατο αντεπιχείρημα στον ως άνω συλλογισμό της πλειοψηφίας των μελών του ΑΕΔ εισφέρει η πρώτη μειοψηφούσα άποψη κατ’ επίκληση της διάταξης του άρθρ.4 παρ. 5 Συντ., πέρα από τη διαφορετική ερμηνεία της παρ.1 του ιδίου άρθρου που αυτή επίσης ακολουθεί σε σχέση με την ερμηνεία της από την πλειοψηφία. Η αρχή της ισότητας